Lelaki samun kedai serbaneka larikan duit RM95 beli dadah
Oleh DIYANATUL ATIQAH ZAKARYA

16 Februari 2021, 6:41 pm
MELAKA – Seorang penganggur nekad menyamun sebuah kedai serbaneka menggunakan parang semata-mata untuk mendapatkan wang bagi membeli dadah dalam kejadian di Taman Bertam Perdana, di sini kelmarin.
Suspek berusia 37 tahun itu bagaimanapun berjaya dicekup polis di rumahnya di Lorong Balai Panjang di sini dalam tempoh kurang 24 jam selepas menyamun.
Ketua Polis Daerah Melaka Tengah, Asisten Komisioner Afzanizar Ahmad berkata, pihaknya menerima laporan berhubung kejadian samun tersebut kira-kira pukul 7 pagi.
Katanya, sepasukan anggota dari cawangan Jabatan Siasatan Jenayah (D9) Ibu Pejabat Polis Daerah (IPD) telah ke lokasi dan hasil maklumat daripada rakaman kamera litar tertutup (CCTV) di premis itu memberi petunjuk
“Sepasukan D9 terdiri daripada dua orang pegawai dan anggota telah menyerbu sebuah rumah di Lorong Balai Panjang dan menangkap suspek yang berusia 37 tahun kira-kira pukul 1 tengah hari, hari sama.
“Hasil soal siasat, suspek mengakui telah melakukan samun tersebut dan menggunakan wang dicuri berjumlah RM95 untuk membeli dadah jenis syabu dan rokok,” katanya ketika dihubungi di sini hari ini.

Ujarnya, suspek juga memberikan alasan mempunyai masalah kewangan kerana tidak bekerja dan hanya mengharapkan isteri yang bekerja sebagai penyambut tetamu di sebuah hotel di Malim.
Katanya, pihaknya turut merampas sebuah motosikal jenis Aveta RX110, sebuah topi keledar, sehelai baju lengan panjang, sebuah beg galas dan sebilah parang sepanjang 27 sentimeter beserta hulu yang dipercayai digunakan semasa kejadian tersebut.
Katanya, hasil saringan ujian air kencing terhadap suspek yang mempunyai empat orang anak itu turut mendapati positif dadah.
“Suspek kini direman selama tujuh hari sehingga 22 Februari depan bagi membantu siasatan mengikut Seksyen 392/397 Kanun Keseksaan kerana melakukan rompakan bersenjata.
“Jika sabit kesalahan suspek boleh dikenakan hukuman penjara maksimum 14 tahun dan denda atau sebat, ” katanya. – K! ONLINE


Sanggup mengaku membunuh supaya polis bersihkan salji
Oleh KOSMO!

16 Februari 2021, 6:49 pm
KIEV, Ukraine – Seorang lelaki Ukraine membuat aduan kes pembunuhan palsu dengan harapan polis akan membersihkan jalan ditimbus salji di luar kediaman lelaki tersebut apabila mereka datang untuk menangkapnya, kata pihak berkuasa tempatan kelmarin.
Lelaki itu menelefon polis petang Sabtu lalu untuk memberitahu bahawa dia telah membunuh kekasih ibunya dengan menikam dada mangsa.
“Bagaimanapun, dia turut memberi amaran kepada polis supaya datang bersama jentera penyodok salji kerana dengan cara itu sahaja mereka dapat sampai ke rumahnya,” kata Yuliya Kovtun selaku jurucakap polis rantau Chernihiv di utara Ukraine.
Katanya, polis tidak membawa jentera penyodok salji tetapi sampai ke rumah lelaki itu dengan menaiki kenderaan utiliti sukan (SUV).
“Sejurus tiba, anggota-anggota polis mendapati kekasih ibu lelaki itu berada di kediaman tersebut seperti yang dilaporkan tetapi mangsa sihat dan tidak cedera. Tiada sesiapa menyerangnya,” kata Yuliya.
Menurutnya, lelaki itu segera mengaku bahawa dia membuat panggilan palsu.

Beliau menambah, perkhidmatan perbandaran telah membersihkan salji di jalan tersebut awal hari yang sama tetapi lelaki itu tidak berpuas hati dengan kerja yang dilakukan.
Lelaki itu yang menetap di Kampung Grybova Rudnya kini berdepan denda sehingga 119 hryvnias (RM17.40) kerana membuat laporan palsu.
Salji tebal melanda Ukraine sejak beberapa hari lalu. Negara itu dilitupi salji setebal kira-kira 50 sentimeter.
Bekas negara Kesatuan Soviet yang mempunyai 40 juta penduduk itu merupakan antara negara paling miskin di Eropah. – AFP


Agihan bakul makanan kepada penduduk PKPD Pasir Akar
Oleh MOHD AZLI ADLAN

16 Februari 2021, 7:47 pm
BESUT – Seramai 467 keluarga di mukim Pasir Akar di sini yang terlibat dalam Perintah Kawalan Pergerakan Diperketatkan (PKPD) sejak Ahad lalu menerima bakul makanan yang diagihkan Jabatan Kebajikan Masyarakat (JKM) Terengganu.
Pengarah JKM negeri, Zuhami Omar berkata, pengagihan bakul makanan itu melibatkan 2,155 penduduk yang menetap di kawasan terlibat iaitu Kampung Darau, Kampung Padang Buloh, Kampung Awek dan Kampung Lepan Akar di sini.
“Setiap bakul makanan tersebut mengandungi keperluan asas seperti beras, telur, tin sardin, minyak masak, ayam, daging dan ikan segar.
“Pengagihan bakul makanan itu dilakukan terhadap keluarga terlibat di PKPD Pasir Akar pada setiap tiga atau empat hari,” katanya di sini hari ini.
Kosmo! Online 12 Februari lalu melaporkan Menteri Kanan (Keselamatan), Datuk Seri Ismail Sabri Yaakob mengumumkan pelaksanaan PKPD di Kampung Darau-Awek, Kampung Padang Baloh dan Kampung Lepan Kejor di mukim Pasir Akar selama 14 hari sehingga akhir bulan ini.
Zuhaimi berkata, proses penghantar bakul makanan dan sebarang bantuan lain kepada penduduk terlibat hanya akan dilakukan anggota Jabatan Sukarelawan Malaysia (Rela) dengan kerjasama Jawatankuasa Pembangunan dan Keselamatan Kampung (JPKK).

Tambah beliau, walaupun mendapat permohonan daripada badan bukan kerajaan (NGO) untuk turut membantu, ia tidak dapat dipenuhi kerana PKPD merupakan kawasan larangan.
“Begitupun sekiranya mahu menghulurkan sebarang bantuan kepada penduduk mukim Pasir Akar yang terjejas dengan PKPD, hantar sahaja di Dewan Terbuka Idris Jusoh Kampung Darau di sini.
“Penghantaran bantuan itu akan diuruskan pihak berkenaan,” katanya. – K! ONLINE


Perkeso terima 348 aduan penyalahgunaan PSU Penjana
Oleh ZULKIFLI MANZOR

16 Februari 2021, 6:08 pm
PETALING JAYA – Pertubuhan Keselamatan Sosial (Perkeso) menerima sebanyak 348 aduan penyalahgunaan Program Subsidi Upah (PSU) dan penipuan dalam pembayaran bantuan subsidi upah di bawah Pakej Jana Semula Ekonomi Negara (Penjana).
Ketua Eksekutifnya, Datuk Seri Dr. Mohammed Azman Aziz Mohammed berkata, sebanyak 269 aduan terbabit telah diselesaikan dengan tiga aduan dirujuk kepada Suruhanjaya Pencegahan Rasuah Malaysia (SPRM), manakala 79 kes lagi masih dalam siasatan.
“Perkeso mengingatkan para majikan supaya bersikap jujur dalam mengemukakan permohonan PSU. Mana-mana majikan yang menyalahgunakan subsidi ini diminta berhubung dengan pihak Perkeso.
“Majikan yang tidak memenuhi syarat-syarat yang ditetapkan, diminta untuk memulangkan bayaran PSU yang diterima. Majikan boleh membuat bayaran balik ke akaun MAYBANK 564427515459 (Perkeso SIP-Bayaran) dengan rujukan “Bayaran balik PSU”,” katanya dalam satu kenyataan hari ini.
Mohammed Azman berkata, majikan bagaimanapun perlu mengisi borang persetujuan bayaran balik bantuan PSU/ERP dan mengemukakannya kepada Perkeso berserta bukti bayaran balik melalui e-mel [email protected] .
Terdahulu, beliau menerangkan, PSU merupakan bantuan kewangan kerajaan kepada majikan yang terjejas dalam aspek ekonomi akibat pandemik Covid-19.

Menurut beliau, Perkeso telah membuat pembayaran RM13.5 bilion kepada golongan majikan yang layak menerima bantuan tersebut setakat ini.
Kata beliau, Perkeso komited memastikan bantuan kewangan yang diberikan kerajaan disalurkan dengan betul mengikut syarat yang telah ditetapkan.
Tegas beliau, Perkeso namun memantau setiap permohonan majikan dan tidak teragak-agak untuk melaporkan kepada pihak berkuasa jika terdapat unsur penipuan atau penyalahgunaan bantuan tersebut. – K! ONLINE


PKP kekal di empat negeri
16 Februari 2021, 5:46 pm
PETALING JAYA- Perintah Kawalan Pergerakan (PKP) kekal untuk empat negeri bermula 19 Februari hingga 4 Mac.
Menteri Kanan Keselamatan, Datuk Seri Ismail sabri Yaakob berkata, empat negeri itu ialah Selangor, Kuala Lumpur, Johor dan Pulau Pinang.
Manakala Kedah, Perak, Negeri Sembilan, Melaka, Pahang, Terengganu, Kelantan, Sabah, Wilayah Persekutuan Putrajaya dan Labuan ditukar kepada Perintah Kawalan Pergerakan Bersyarat (PKPB) untuk tempoh sama.
“Perlis menjadi satu-satunya negeri yang diletakkan di bawah Perintah Kawalan Pergerakan Pemulihan (PKPP) kerana kadar jangkitan Covid-19 dilaporkan agak terkawal,” katanya dalam satu sidang akhbar hari ini.
Katanya, larangan merentas lebih 10 kilometer turut ditarik balik namun larangan rentas daerah dan negeri masih kekal.
Ujarnya, aktiviti-aktiviti ekonomi yang dibenarkan semasa PKPB dan PKPP masih sama seperti dahulu.-K! ONLINE


Lelaki berendam dua jam di laut kerana cuaca panas
Oleh NOOR HASLIZA NUSI

16 Februari 2021, 4:54 pm
BALIK PULAU – Seorang penduduk tempatan sanggup berendam selama dua jam di laut berdekatan Jeti Pulau Betong di sini hari ini berikutan fenomena cuaca panas yang melanda negara ketika ini.
Kehadiran lelaki berusia 40-an itu menarik perhatian kumpulan nelayan pantai di situ apabila sanggup turun ke laut dalam keadaan cuaca panas sekitar pukul 3 petang.
Dia hanya mahu dikenali sebagai Rambo berkata, dia ke situ semata-mata untuk menyejukkan badan disebabkan cuaca yang terlampau panas sejak akhir-akhir ini.
Semalam, Jabatan Meteorologi Malaysia (MetMalaysia) dalam satu kenyataan memberitahu, negara kini berada pada fasa akhir Monsun Timur Laut yang dijangka berterusan hingga pertengahan Mac depan dengan taburan hujan agak rendah di Semenanjung Malaysia terutamanya di utara Semenanjung.
Keadaan cuaca agak panas yang dialami di kebanyakan kawasan dalam tempoh ini dijangka beransur reda bermula pertengahan April depan. – K! ONLINE


Keluarga Anang, Ashanty positif Covid-19
Oleh KOSMO!

16 Februari 2021, 5:30 pm
JAKARTA – Keluarga penyanyi Indonesia, Anang Hermansyah disahkan positif Covid-19 selepas menjalani ujian calitan, hujung minggu lalu.
Menurut laporan Suara.com semalam, individu pertama yang dikesan positif wabak maut itu adalah isterinya yang juga penyanyi, Ashanty sebelum seisi keluarga disaran mengambil ujian calitan selaku kontak rapat.
Berita itu disahkan oleh pembantu peribadi Ashanty bernama Vyndika yang memberitahu tiga  anak mereka iaitu Aurel, Azriel dan Arsya turut mendapat keputusan positif.
Sementara itu, Anang dan anak bongsu pasangan ini, Arsy yang berusia empat tahun belum menerima keputusan ujian calitan PCR yang dilakukan.
“Ashanty mengambil ujian calitan tindak balas berantai polimerase (PCR) pada malam Ahad dan menerima keputusan positif ketika waktu Subuh semalam,” jelas Vyndika.
Tambah Vyndika, Ashanty mengalami gejala ringan Covid-19 seperti pening kepala, batuk dan sesak nafas.

“Ashanty memang kerap melakukan ujian calitan PCR kerana mempunyai latar belakang penyakit autoimun yang membuatkan sistem imun tubuh seseorang menyerang sel atau tisunya sendiri.
“Kali terakhir dia menjalani ujian PCR adalah pada 8 Februari dan hasilnya negatif,” ujar Vyndika. – Agensi


UTHM sedia terima pelajar pulang ke kampus
Oleh MOHAMAD FAHD RAHMAT

16 Februari 2021, 5:21 pm
BATU PAHAT – Universiti Tun Hussein Onn Malaysia (UTHM) sudah bersedia bagi menyambut ketibaan pelajar berkeperluan khas selepas mereka dibenarkan pulang semula ke kampus bagi mengikuti Semester II Sesi 2020/2021.
UTHM dalam kenyataan berkata, pihaknya akan mengikuti prosedur operasi standard (SOP) ditetapkan Kementerian Pengajian Tinggi (KPT) bagi mencegah dan mengekang risiko penularan wabak Covid-19.
Katanya, kira-kira 2,000 kakitangan pentabiran dan pengurusan sudah bersedia bagi membolehkan pelajar yang dikelaskan dalam enam kategori itu menjalani sesi Pengajaran dan Pembelajaran (PdP) secara fizikal dan dalam talian (hybrid) bermula 1 Mac ini.
“Pelajar kategori 1 yang dibenarkan pulang adalah daripada program pengajian peringkat sijil, diploma, ijazah sarjana muda dan pasca siswazah yang memerlukan aktiviti praktikal, makmal, klinikal, latih amal, studio, bengkel dan peralatan khas.
“Selain itu, pelajar yang tidak mempunyai akses dan persekitaran tidak kondusif bagi melaksanakan PdP dalam talian yang telah dikenal pasti oleh fakulti juga dibenarkan pulang ke kampus,” katanya ketika dihubungi hari ini.
Menurutnya, pelajar diploma sedia ada di kampus boleh meneruskan pengajian secara hybrid dan semua pelajar antarabangsa sedia ada dan baharu, kecuali dari United Kingdom.

Pelajar Berkeperluan Khas (OKU) dan pelajar yang menduduki peperiksaan MUET, antarabangsa dan profesional juga dibenarkan pulang ke kampus.
Sementara pelajar yang tidak termasuk kategori berkeperluan seperti dinyatakan di atas akan mengikuti PdP secara dalam talian di kediaman masing-masing dan tidak perlu kembali ke kampus.
“Pelajar dari kawasan Perintah Kawalan Pergerakan Diperketat (PKPD) tidak dibenarkan kembali ke kampus dan hanya boleh mengemukakan permohonan kembali ke kampus setelah kategori kawasan kediaman bertukar menjadi PKP/PKPB/PKPP.
“Sekiranya pelajar dalam kategori 1 memilih untuk tidak kembali ke kampus, maka pelajar perlu membuat keputusan sama ada untuk menggugurkan kursus atau menangguhkan pengajian bagi semester ini,” katanya. -K! ONLINE


AJL35 dijadulkan pada 14 Mac tanpa penonton
Oleh MOHAMMAD SHAHEMY AZMI

16 Februari 2021, 6:07 pm
PETALING JAYA – Anugerah Juara Lagu 35 (AJL35) yang sepatutnya dibuat pada 7 Februari lalu dijadualkan akan berlangsung tanpa penonton pada 14 Mac depan di Auditorium MBSA, Shah Alam.
Menurut Ketua Eksekutif, Rangkaian Televisyen Media Prima Berhad dan Primeworks Studios, Datuk Khairul Salleh berkata, pihaknya telah bersedia untuk menganjurkan AJL35 dalam norma baharu ekoran pandemik Covid-19.
“Penularan Covid-19 ini membuatkan kami lebih menitik beratkan kesihatan kakitangan, artis-artis serta mereka yang terlibat menjayakan produksi ini.
“Dalam situasi penularan pandemik ini, kami akan memanfaatkan kebenaran serta kelonggaran yang diberikan oleh Majlis Keselamatan Negara (MKN) yang telah berkuatkuasa bermula 8 Januari lalu,” ujarnya dalam kenyataan media.
Katanya lagi, apabila mendengar keputusan tersebut, perancangan teliti telah dibuat untuk memastikan kelancaran acara tahunan berprestij itu dan merancang untuk menganjurkan AJL35 pada 14 Mac 2021.
“Walau bagaimanapun, tarikh tersebut bukanlah tarikh muktamad kerana kami perlu akur dengan sebarang ketetapan yang bakal diumumkan oleh pihak MKN dari semasa ke semasa berkaitan tempoh Perintah Kawalan Pergerakan (PKP),” katanya.

Terdahulu, AJL35 yang dihoskan oleh Sherry Alhadad, Haziq Hussni dan Awal Ashaari telah dijadualkan untuk bersiaran pada 7 Februari 2021 di Auditorium MBSA, Shah Alam, sebelum ditunda ekoran pelanjutan tempoh PKP.
Sebanyak 12 lagu layak bertanding dalam AJL35 antaranya Semalam (Aina Abdul), Gundah (Ernie Zakri), Eh (Zizi Kirana), Gila (Kaka Azraff, Noki dan Loca B) dan 7 Nasihat (Shiha Zikir). – K! ONLINE


25 bom asap dibuang di Felda Kerteh 3
Oleh NIK NUR IZZATUL HAZWANI NIK ADNAN

16 Februari 2021, 4:50 pm
DUNGUN – Penduduk Felda Kerteh 3, Ketengah Jaya dekat sini gempar dengan penemuan 25 unit bom asap yang masih aktif di tapak pembuangan sampah di tanah rancangan itu semalam.
Kesemua bom asap dipercayai buatan Korea Selatan tersebut ditemui seorang pemandu lori sampah di dalam sebuah kotak berwarna coklat pada pukul 4 petang.
Ketua Polis Daerah Dungun, Superintendan Baharudin Abdullah berkata, kotak yang mengandungi bom asap terbabit ditemui lelaki tersebut sewaktu sedang melakukan kerja-kerja pemunggahan sampah di lokasi kejadian.
“Dia menemui bom-bom asap berkenaan di dalam sebuah kotak berwarna coklat yang ditutup dengan dua beg galas kanak-kanak.
“Terkejut dengan penemuan itu, lelaki tersebut kemudiannya telah memanggil beberapa rakan sekerjanya untuk memastikan objek tersebut sebelum memaklumkannya kepada pihak berkuasa,” katanya pada sidang akhbar di sini hari ini.
Baharudin berkata, pemeriksaan mendapati kotak berkenaan mengandungi 24 unit bom asap jenis mini Hand Grenade Smoke bertulis DK manakala satu lagi jenis Hand Grenade Smoke bertulis 518 Riot CS.

Menurut beliau, kesemua bom asap yang dijumpai tidak mempunyai nombor siri seperti kelaziman.
“Siasatan awal mendapati bom asap ini jenis sama yang selalu digunakan dalam latihan oleh pasukan keselamatan seperti tentera dan polis,” katanya. – K! ONLINE


Lelaki ditemui mati dalam kereta
Oleh MUHD AFIQ AL-HAFIZ MAT YUSOF

16 Februari 2021, 4:41 pm
PETALING JAYA – Seorang lelaki warga tempatan ditemui mati dalam kereta miliknya yang diparkir di bahu jalan berhampiran sebuah pangsapuri di Sri Petaling di sini semalam.
Timbalan Ketua Polis Daerah Brickfields, Superintendan Basri Sagoni berkata, pihaknya menerima satu laporan berhubung kes kematian terbabit kira-kira pukul 10.05 pagi.
“Hasil pemeriksaan di lokasi kejadian menemui pasu yang mengandungi arang dan ‘fire starter’ di ruangan kerusi penumpang hadapan kereta tersebut.
“Siasatan awal mendapati, mangsa yang ditemui di bahagian kerusi pemandu disyaki membakar arang di dalam kereta tersebut dan menyebabkan mangsa mati lemas akibat kepulan asap,” katanya dalam satu kenyataan di sini hari ini.
Menurutnya, ambulans dari Hospital Universiti Kebangsaan Malaysia (HUKM) dan pihak bomba turut hadir di lokasi kejadian.
“Mayat mangsa yang berusia dalam lingkungan 20-an itu telah dibawa ke HUKM untuk bedah siasat.

“Orang ramai juga dinasihatkan supaya tidak melakukan sesuatu perkara yang boleh memudaratkan diri sendiri,” jelasnya.
Mengulas lanjut, pihaknya mendapati tiada sebarang unsur jenayah dalam kejadian terbabit dan kes diklasifikasikan sebagai kes kematian mengejut (SDR).-K!ONLINE


5,718 kes sembuh, tertinggi dilaporkan
Oleh SITI A'ISYAH SUKAIMI

16 Februari 2021, 6:30 pm
PUTRAJAYA – Sebanyak 5,718 kes sembuh direkodkan hari ini sekali gus tertinggi dilaporkan, menjadikan jumlah kes pulih sepenuhnya daripada Covid-19 sebanyak 224,053 kes.
Ketua Pengarah Kesihatan, Tan Sri Dr. Noor Hisham Abdullah berkata, kes baharu pula mencatatkan sebanyak 2,720 kes kesemuanya penularan tempatan menjadikan sebanyak 269,165 kes positif Covid-19 dilaporkan.
Menurutnya, kes aktif kebolehjangkitan Covid-19 pula melaporkan sebanyak 44,129 kes.
“Sebanyak lapan kes kematian turut dilaporkan dan jumlah kes kematian Covid-19 di Malaysia mencatatkan 983 kes.
“Dalam masa sama, 19 kluster baharu dilaporkan membabitkan 14 kluster tempat kerja, empat kluster komuniti dan satu kluster kumpulan berisiko tinggi,” katanya pada sidang akhbar di sini hari ini.
Ujarnya, terdapat 253 kes positif sedang dirawat di Unit Rawatan Rapi dengan 118 kes memerlukan bantuan pernafasan. -K! ONLINE


Penghantar barangan sambilan positif dadah
Oleh NIK NUR IZZATUL HAZWANI NIK ADNAN

16 Februari 2021, 5:34 pm
KEMAMAN – Seorang penghantar barangan sambilan yang sedang dalam perjalanan menghantar barang kepada pelanggan ditahan polis kerana disyaki penagih dadah di Jalan Kerteh-Kampung Chabang di sini semalam.
Sebelum ditahan pada pukul 4.30 petang itu, lelaki berusia 31 tahun menaiki kenderaan pikap Nissan Navara cuba melarikan diri dari sebuah sekatan jalan raya (SJR) sebelum berjaya ditahan selepas dikejar lebih dua kilometer oleh kereta peronda polis.
Ketua Polis Daerah Kemaman, Superintendan Hanyan Ramlan berkata, pemeriksaan pada suspek yang baru lima hari bekerja di sebuah syarikat penghantaran kurier itu menjumpai bungkusan dipercayai syabu dan peralatan untuk menghisap dadah.
“Ujian urin juga mendapati dia positif dadah jenis Methapitamine. Siasatan lanjut dilakukan mengikut Seksyen 12 (2) Akta Dadah Berbahaya 1952,” katanya di sini hari ini.
Dalam pada itu, suspek yang menetap di Kemasik dekat sini mengaku terjebak dalam penyalahgunaan dadah sejak lapan bulan lalu.
Dia yang berkelulusan Diploma Mekanikal mengambil dadah bagi meredakan tekanan akibat diberhentikan kerja di sebuah syarikat swasta ekoran penularan Covid-19 pada bulan Julai tahun lalu.

“Saya amat tertekan kontrak kerja tidak disambung sedangkan komitmen bulanan saya tinggi untuk membayar rumah dan kereta.
“Saya mencuba dadah selepas diperkenalkan kawan dan masalah yang membuat saya kusut hilang seketika setiap kali mengambilnya,” katanya.
Lelaki itu mendakwa, dia sudah cuba meninggalkan amalan buruk itu apabila diketahui isterinya namun setakat ini gagal kerana sudah ketagihan. – K! ONLINE


Polis Kuala Lumpur anjur Hari Bersama Pesara Polis, Bekas Polis dan Petugas Polis
Oleh MUHD AFIQ AL-HAFIZ MAT YUSOF

16 Februari 2021, 3:33 pm
PETALING JAYA – Polis Kuala Lumpur bakal menganjurkan program Hari Bersama Pesara Polis, Bekas Polis dan Petugas Polis Kontinjen Kuala Lumpur bermula esok hingga 19 Februari ini.
Ketua Polis Kuala Lumpur, Datuk Saiful Azly Kamaruddin berkata, pihaknya menghargai keputusan kerajaan memberi bantuan one-off berjumlah RM500 kepada pesara polis, bekas polis dan petugas polis era darurat.
“Ini termasuk polis hutan simpanan, Jungle Squad, Senoi Praaq, Pengakap Sempadan (BS) Sabah dan Sarawak, Polis Tambahan (AP), Konstabel Tambahan (EPC), Konstabel Khas (SC), Konstabel Khas Wanita (WSC), Penolong Penguasa Polis Kontrak, Inspektor Kontrak, Pegawai Kampung (HG), Sarawak Constabulary (SWC) dan North Borneo Armed Constabulary (NBAC) yang masih hidup.
“Sehubungan itu, individu berkaitan yang mahu membuat permohonan perlu mengemaskini maklumat di pautan http://[email protected],” katanya dalam satu kenyataan di sini hari ini.
Mengulas lanjut, program terbabit juga bertujuan untuk memudahkan mereka untuk mengemaskini maklumat dalam sistem berkenaan.
“Program itu akan diadakan di Foyer B Ibu Pejabat Polis Kontinjen (IPK) Kuala Lumpur bermula 8 pagi hingga 5 petang.

“Program itu juga akan diadakan serentak di Ibu Pejabat Polis Daerah (IPD) di bawah pentadbiran kontinjen Kuala Lumpur,” jelasnya.
Menurutnya, pemohon perlu menyediakan dokumen sokongan yang disahkan seperti disyaratkan di dalam Surat Pekeliling Akauntan Negara Malaysia Bil 7/2008.
“Bagi pesara polis, mereka perlu membawa salinan kad pengenalan awam, salinan kad pesara polis atau kad pesara JPA dan salinan akaun bank atau penyata bank.
“Sementara bekas polis atau petugas polis pula diminta untuk membawa salinan kad pengenalan awam, salinan dokumen pengesahan jawatan dan salinan akaun bank atau penyata bank,” katanya.
Jelas beliau, Polis Kuala Lumpur amat mengalu-alukan kehadiran golongan berkenaan pada program terbabit.
“Semua yang hadir diminta untuk mematuhi prosedur operasi standard (SOP) Perintah Kawalan Pergerakan (PKP) ditetapkan oleh kerajaan.
“Sekiranya terdapat sebarang pertanyaan lanjut, sila hubungi Cawangan Hal Ehwal Pesara Polis Kuala Lumpur di talian 03-21460522 sambungan 409 atau 224,” katanya.-K!ONLINE


Pengedar air ketum ditahan
Oleh MUHD AFIQ AL-HAFIZ MAT YUSOF

16 Februari 2021, 3:47 pm
KAJANG – Polis berjaya menahan seorang lelaki warga tempatan dipercayai pengedar air ketum di Taman Sri Timah dekat sini semalam.
Dalam tangkapan tersebut, polis turut merampas 23 bungkusan disyaki air ketum, bungkusan daun ketum segar (36) dan satu plastik daun ketum basah yang diletakkan di dalam sebuah beg perkhidmatan penghantaran makanan.
Ketua Polis Daerah Kajang, Asisten Komisioner Mohd. Zaid Hassan berkata, suspek yang berusia 26 tahun itu ditahan kira-kira pukul 5 petang oleh sepasukan polis dari Balai Polis Kajang.
“Siasatan awal mendapati suspek disyaki menjalankan aktiviti pengedaran air ketum di kawasan Lembah Klang sejak sebulan yang lalu dengan menggunakan kenderaan persendirian.
“Saringan awal air kencing mendapati, suspek negatif dari sebarang jenis dadah bagaimanapun suspek akan ditahan reman di bawah Seksyen 117 Kanun Acara Jenayah selama empat hari bermula hari ini hingga Jumaat,” katanya dalam satu kenyataan di sini hari ini.
Menurut Mohd. Zaid lagi, jumlah keseluruhan rampasan daun dan air ketum terbabit dipercayai boleh dibekalkan kepada 20 hingga 50 pengguna.

“Jumlah keseluruhan rampasan dianggarkan bernilai RM 487 yang boleh dibekalkan sehingga 50 pengguna air ketum di sekitar Lembah Klang,” ujarnya.
Kes disiasat di bawah Seksyen 30(3) Akta Racun 1952 yang jika disabitkan boleh membawa hukuman didenda maksimum RM10,000 atau dipenjara tidak melebihi empat tahun atau kedua-duanya.-K!ONLINE


Umat Islam dilarang terlibat aplikasi Sugarbook
16 Februari 2021, 4:24 pm
PETALING JAYA- Umat Islam dilarang terlibat dalam aplikasi yang tidak bermoral.
Pejabat Mufti Wilayah Persekutuan (PMWP) dalam satu kenyataan tampil memberi nasihat kepada umat Islam berkenaan isu laman Sugarbook.
“Merujuk kepada aplikasi Sugarbook yang menyediakan saluran pertemuan di antara golongan lelaki kelas atasan yang dikenali sebagai ‘Sugar Daddy’ dan golongan wanita lingkungan 18 hingga 35 tahun yang diistilahkan sebagai ‘Sugar Baby’, pihak PMWP dengan ini menegaskan kepada umat Islam sekalian bahawa sebarang perbuatan yang mendorong kepada berlakunya perzinaan adalah dilarang menurut syarak,” katanya dalam satu kenyataan hari ini.
Larangan itu sejajar dengan ayat Al-Quran dan hadis yang melarang umat Islam menghampiri zina.
Kosmo! sebelum ini melaporkan, Suruhanjaya Komunikasi dan Multimedia (SKMM) telah mengambil tindakan menyekat akses ke laman sesawang Sugarbook hari ini.
Ia dilakukan susulan kenyataan pihak tersebut yang berjanji akan menyiasat laman sesawang berkenaan. -K! ONLINE


Pasangan suami isteri cedera motosikal langgar kerbau
Oleh NORLIA RAMLI

16 Februari 2021, 4:14 pm
SIK – Sepasang suami isteri warga emas nyaris maut apabila motosikal yang dinaiki mereka merempuh seekor kerbau di Kampung Pasir Puteh, Jeneri dekat sini kelmarin.
Kejadian kira-kira pukul 8 malam itu mengakibatkan Kodin Saman, 65, dan isterinya, Saidah Chik Man, 61, mengalami kecederaan akibat terjatuh di atas jalan raya.
Kodin mengadu sakit di bahagian dada manakala Saidah pula cedera pada muka dan kaki.
Kemalangan berlaku ketika pasangan suami isteri itu dalam perjalanan pulang dari Pekan Sik ke rumah mereka di Kampung Sedu di Padang Pulut, Jeneri.
Pengerusi Bomba dan Briged Sukarela Yayasan Jariah Malaysia (BBSYJM), Mahadzir Abdul Hamid berkata, Kodin yang menunggang motosikal tidak menyedari terdapat seekor kerbau sedang melintas jalan sebelum merempuh haiwan tersebut.
“Mangsa tidak nampak kerbau yang melintas kerana lokasi kejadian gelap disebabkan tiada lampu jalan,” katanya di sini hari ini. – K! ONLINE


Dikompaun buang sisa busuk kolam ikan keli
Oleh KOSMO!

16 Februari 2021, 4:34 pm
MELAKA – Padah melepaskan sisa kolam ternakan ikan yang berbau seperti telur busuk dan darah ayam ke sebatang sungai, sebuah syarikat penternak keli dikompaun RM12,000, semalam.
Pengerusi Jawatankuasa Pertanian, Penternakan, Pembangunan Usahawan dan Koperasi, Datuk Norhizam Hassan Baktee, berkata, tindakan kompaun itu telah dilakukan oleh Badan Kawal Selia Air (BKSA) Melaka.
Katanya, serbuan telah dilakukan sepasukan penguat kuasa BKSA di lokasi di Masjid Tanah, Alor Gajah susulan aduan yang dibuat oleh orang ramai berhubung sungai di kawasan itu tiba-tiba mengeluarkan bau busuk sehingga ke pekan.
“Hasil pemeriksaan dijalankan mendapati pihak syarikat telah dengan cuai melepaskan sisa kolam ikan keli tersebut ke sebatang sungai berhampiran.
“Difahamkan sisa kolam tersebut berbau kuat ekoran pengusaha telah menggunakan telur busuk dan darah ayam sebagai makanan ikan dalam kolam berkenaan.
“Disebabkan itu, syarikat terbabit telah dikenakan kompaun sebanyak RM12,000 bagi kesalahan pertama,” katanya pada sidang akhbar di Kompleks Japerun Pengkalan Batu, di Bachang, di sini, hari ini.

Turut hadir ialah Pengarah BKSA, Faizah Abdul Rahman.
Jelasnya, tindakan kompaun itu dibuat mengikut peruntukan di bawah Seksyen 39(a) Enekmen Sumber Air (Negeri Melaka).
Mengulas lanjut, Norhizam yang juga Ahli Dewan Undangan Negeri (ADUN) Pengkalan Batu berkata, kerajaan negeri tidak akan berkompromi dengan mana-mana pihak yang didapati melakukan kesalahan tersebut, apatah lagi membabitkan pencemaran sumber air negeri.
“Kita akan mengambil tindakan tegas terhadap mana-mana pengusaha atau usahawan di negeri ini sekiranya mendapati dengan sengaja menyebabkan pencemaran air dan alam sekitar.
“Saya juga menyeru kepada orang ramai yang mempunyai maklumat mengenai pencemaran sungai untuk membuat laporan kepada pihak BKSA atau pihak bertanggungjawab yang lain,” katanya.


Azmin seru rakyat doakan Abdul Hadi
Oleh MOHD RIDZAUDDIN ROSLAN

16 Februari 2021, 3:36 pm
PETALING JAYA-Ketua Penerangan Perikatan Nasional (PN), Datuk Seri Mohamed Azmin Ali menyeru semua pihak untuk bersama-sama mendoakan kesihatan Presiden Pas, Datuk Seri Abdul Hadi Awang agar segera pulih.
Beliau yang juga Menteri Perdagangan Antarabangsa dan Industri turut menyifatkan Abdul Hadi sebagai seorang pejuang yang tabah dan pemimpin terbaik dalam membangunkan ummah.
“Saya mendoakan Tuan Guru sentiasa berada dalam lindungan Allah S.W.T. dan dikurniakan kesembuhan yang secepatnya selain diberikan kesihatan untuk memimpin umat.
“Peranan beliau dalam pembentukan PN adalah amat signifikan khususnya menggembleng persefahaman bagi menjamin kestabilan politik negara,” katanya tadi.
Pada masa sama, Mohamed Azmin turut menzahirkan rasa prihatin kepada kesihatan Abdul Hadi yang kini sedang mendapatkan rawatan di Institut Jantung Negara (IJN).
Abdul Hadi dimasukkan ke IJN selepas mengalami masalah sesak nafas semalam. -K! ONLINE


Isu Sugarbook: Mufti WP seru segera bertaubat
Oleh MOHD. HUSNI MOHD. NOOR

16 Februari 2021, 4:30 pm
PUTRAJAYA – Segeralah bertaubat kepada Allah S.W.T dan berazam untuk meninggalkan perbuatan yang tidak bermoral itu selama-lamanya.
Itu pesanan Mufti Wilayah Persekutuan, Datuk Dr. Luqman Abdullah kepada mereka yang terbabit dalam aktiviti ‘sugar daddy’ dan ‘sugar baby’ seperti didedahkan media baru-baru ini.
Luqman berkata, sebarang perbuatan yang boleh mendorong kepada berlakunya zina adalah jelas dilarang menurut syarak dan diharamkan syurga buat mereka.
“Kami ingin mengambil kesempatan ini untuk mengingatkan akibat buruk kepada mereka yang terjerumus ke dalam kancah zina.
“Perbuatan zina dianggap sebagai dosa paling besar selepas syirik kepada Allah dan membunuh malah, dijadikan azab kubur baginya seperti azab separuh umat”,” katanya menerusi kenyataan akhbar hari ini.
Luqman berkata, larangan ke atas umat Islam daripada menyertai aplikasi Sugarbook atau mana-mana aplikasi lain berkaitan dengannya adalah selaras dengan prinsip Sadd al-Dzara’i’ iaitu penutupan pintu-pintu yang boleh membawa kepada perbuatan yang haram di sisi Islam.

Beliau berkata, aktiviti sebegini juga jelas bercanggah dengan norma masyarakat di Malaysia yang sentiasa memelihara tatasusila serta kesopanan dalam aspek pergaulan di antara lelaki dengan wanita.-K! ONLINE


KPT analisis pencapaian kementerian tahun lalu
Oleh NUR SHARIEZA ISMAIL

16 Februari 2021, 4:29 pm
PUTRAJAYA – Kementerian Pengajian Tinggi (KPT) mengadakan Webinar Perancangan Strategik (WPS) KPT untuk menganalisis pencapaian kementerian pada tahun lalu dan mengkaji semula program, produk dan perkhidmatan dalam usaha bagi menaikkan sektor pengajian tinggi ke tahap lebih baik tahun ini.
Menterinya, Datuk Noraini Ahmad berkata, usaha memperkasakan pendidikan tinggi negara merupakan tindakan berterusan kementerian agar mampu berdaya saing serta memenuhi keperluan semasa kerana pendidikan ialah jiwa sebuah masyarakat.
“Bidang pengajian tinggi harus responsif kepada impak yang dialami negara seperti pandemik Covid-19,” katanya dalam kenyataan di Facebook hari ini.
Beliau berkata, kementerian perlu mengemas kini dan menaik taraf peta lama untuk memastikan objektif yang ditetapkan dapat dicapai.
“Adalah penting untuk kita pastikan agar landskap pendidikan tinggi negara terus berkembang secara positif,” katanya.
Sehubungan dengan itu, beliau berharap agar semua rakyat bekerjasama sebagai satu organisasi atau keluarga besar tanpa mengira usia, bangsa, agama atau kepercayaan supaya dalam memantapkan lagi bidang pendidikan tinggi negara sehingga ke puncak kegemilangan

Noraini sebelum ini berkata, KPT menggariskan enam fokus strategik antaranya memperkasakan agenda pendigitalan pendidikan; memantapkan jaringan kolaborasi strategik; memperkukuh kebolehpasaran graduan; memacu kesejahteraan komuniti mempersada kecemerlangan institusi, dan menyemarakkan semangat #KPTPrihatin.-K!ONLINE


Adam Asmuni, isteri didakwa edar, tanam pokok kanabis
Oleh NUZULSHAM SHAMSUDDIN

16 Februari 2021, 3:43 pm
AMPANG – Ahli Parti Pribumi Bersatu Malaysia (Bersatu) Adam Asmuni dan isterinya didakwa di Mahkamah Majistret di sini hari ini atas tiga pertuduhan mengedar dadah jenis kanabis dan menanam pokok dadah sama di sebuah rumah bulan lalu.
Bagaimanapun tiada pengakuan direkodkan daripada Adam, 35,  dan isterinya Lyiana Roslee, 34, selepas kesemua pertuduhan dibacakan terhadap mereka di hadapan Majistret Normaizan Rahim kerana kes itu dibawah bidang kuasa Mahkamah Tinggi.
Mengikut pertuduhan pertama dan kedua, Adam dan Lyiana didakwa bersama-sama mengedar dadah berbahaya jenis kanabis anggaran berat 1580.4 gram dan mengedar cecair berbahaya jenis dadah sama berisipadu 7870 milliliter (ML).
Kesalahan itu didakwa di lakukan di sebuah rumah di Duta Suria Residency, Ampang di sini pukul 7.30 malam pada 20 Januari lalu.
Bagi kedua-dua kesalahan itu, pertuduhan dikemukakan mengikut Seksyen 39(B)(1)(a) Akta Dadah Berbahaya 1952 yang boleh dihukum di bawah Seksyen 39B(2) akta sama dibaca bersama dibawah Seksyen 34 Kanun Keseksaan.
Hukuman bagi seksyen itu memperuntukkan penjara seumur hidup atau gantung sampai mati dan jika tidak dihukum mati hendaklah disebat tidak kurang 15 sebatan jika sabit kesalahan.

Pertuduhan ketiga pasangan itu didakwa menanam sembilan pokok disyaki pokok kanabis yang mana kanabis itu diperolehi secara langsung atau tidak langsung pada tempat, waktu dan tarikh sama.
Kesalahan itu didakwa mengikut Seksyen 6B(1)(a) Akta Dadah Berbahaya 1952 yang boleh dihukum dibawah Seksyen 6(A)(3) akta sama yang diibaca dibawah Seksyen 34 Kanun Keseksaan yang memperuntukkan penjara seumur hidup dan sebatan tidak kurang daripada enam kali jika sabit kesalahan.
Pendakwaan diwakili Timbalan Pendakwa Raya Suriantiazila Muhamad manakala Lyiana diwakili peguam Nur Mustanir Md. Nor sementara Adam tidak diwakili peguam.
Terdahulu,  di mahkamah berasingan Majistret Farah Nasihah Anuar, melepas tanpa membebaskan Lyiana atas pertuduhan sama yang pernah didakwa pada 1 Februari lalu yang kemudian mendakwanya semula bersama suaminya di hadapan Majistret Normaizan.
Mahkamah kemudian menetapkan 17 Mac ini untuk bagi tarikh sebutan sebutan semula kes.
Media sebelum ini melaporkan seorang ahli politik ditahan selepas dipercayai mengedar dadah di Pudu selain menyerbu rumah suspek di Ampang.-K!ONLINE


Kedai jual kambing perap guna logo halal tanpa kelulusan disita
Oleh MUHAMMAD AYMAN GHAFFA

16 Februari 2021, 4:10 pm
TANAH MERAH – Kementerian Perdagangan Dalam Negeri dan Hal Ehwal Pengguna (KPDNHEP) Kelantan mengesan sebuah premis di sini menjual daging kambing perap yang menggunakan logo halal tanpa kelulusan Jabatan Kemajuan Islam Malaysia (Jakim).
Ketua Pegawai Penguatkuasa KPDNHEP Kuala Krai, Ahmad Azizi Abdul Kadir berkata, susulan daripada itu, tiga pegawai KPDNHEP cawangan telah menjalankan operasi di premis itu bersama pegawai Jabatan Hal Ehwal Agama Islam Kelantan (Jaheaik) selepas menerima maklumat daripada orang awam yang meragui penggunaan logo halal.
Katanya, pemeriksaan mendapati premis itu menggunakan logo halal yang tidak diperakui Jakim pada bungkusan daging kambing perap produk keluaran mereka.
“Semua produk makanan, plastik pembungkusan dan gegantung mengenai produk itu mempunyai logo halal Jakim itu yang bernilai RM1,015 telah disita.
“Tindakan itu diambil selepas mendapati premis itu melakukan kesalahan mengikut Perenggan 4(1)(a) Perintah Perihal Dagangan (Perakuan dan Penandaan Halal) 2011, Akta Perihal Dagangan 2011 yang menjadi suatu kesalahan di bawah Perenggan 8(b) Perintah yang sama,” katanya dalam satu kenyataan hari ini.
Menurut Ahmad Azizi, pemilik premis itu boleh didenda tidak melebihi RM100,00 atau penjara tidak lebih tiga tahun atau kedua-duanya dan bagi kesalahan kedua denda RM250,000 atau penjara tidak melebihi lima tahun atau kedua-duanya jika sabit kesalahan.-K!ONLINE


Pengarah syarikat jadi pesalah pertama curi kandungan Astro
Oleh MOHD YUNUS YAKKUB

16 Februari 2021, 2:42 pm
SHAH ALAM – Perbuatan seorang pengarah syarikat menjual aksesori telefon bimbit memiliki kotak media perisian bagi memperoleh perkhidmatan kandungan Measat Broadcast Network Sdn Bhd. secara menipu mengundang padah apabila dijatuhi denda RM30,000 bagi kesemua enam pertuduhan oleh Mahkamah Sesyen di sini hari ini.
Ng Lee Lee, 46, yang menjadi pesalah pertama dijatuhi hukuman mengikut Seksyen 232 Akta Komunikasi dan Multimedia 1988 turut diarahkan Hakim Muhamad Anas Mahadzir menjalani penjara selama sebulan bagi setiap pertuduhan sekiranya gagal membayar denda itu.
Terdahulu, ibu kepada tiga orang itu yang mengaku bersalah bagi semua pertuduhan itu telah ditegur Muhamad Anas dalam penghakimannya yang menyifatkan tindakannya itu seperti aktiviti cetak rompak.
“Ini satu bentuk piracy (cetak rompak) dengan mengambil jalan mudah dan keuntungan atas titik peluh orang lain.
“Pengakuan dan kejujuran (mengaku bersalah) dihargai. Namun, salah tetap salah kerana merupakan kesalahan serius,” katanya.
Mengikut keenam-enam pertuduhan, wanita itu didakwa memiliki enam buah kotak media jenama iBoite yang telah dimasukkan dengan perisian MyTV.apk untuk memperoleh secara fraud perkhidmatan aplikasi kandungan yang dibekalkan oleh Measat Broadcast Network Sdn Bhd.

Kesalahan itu dilakukan di sebuah premis di Taman Putra Prima, Puchong dekat sini pada 12 Dis 2019 pada pukul 2.30 petang.
Justeru, dia boleh dipenjara sehingga tiga tahun dan denda tidak melebihi RM300,000 atau kedua-duanya mengikut Seksyen 232 (2) Akta Komunikasi dan Multimedia 1988 yang boleh dihukum di bawah Seksyen 232 (3) akta sama, sekiranya disabitkan kesalahan bagi setiap pertuduhan itu.
Timbalan Pendakwa Raya Syazwani Zawawi meminta hukuman berat dan denda RM30,000 bagi setiap pertuduhan berikutan melibatkan kepentingan awam.
“Tidak adil kepada mereka yang membayar bil Astro setiap bulan dan perlu menjaga karya pencipta kandungan serta menyebabkan kerugian daripada cukai kepada kerajaan,” jelasnya.
Bagaimanapun, Peguam Low Li Qun yang mewakili tertuduh memohon denda dikurangkan kepada RM1,000 bagi setiap pertuduhan kerana perlu menanggung tiga anak termasuk sepasang kembar berusia 8 dan 17 tahun.
“Anak guam saya yang berpendapatan antara RM7,000 hingga RM8,000 sebulan juga perlu menanggung ibu bapa sendiri dan mertuanya dengan mereka mempunyai penyakit jantung dan diabetis,” katanya. -K!ONLINE


10 keluarga terima bantuan komputer riba untuk PdPR
Oleh NORLIDA AKMAR IDROS

16 Februari 2021, 3:21 pm
YAN – Sebanyak 10 buah keluarga yang kurang berkemampuan dan terkesan akibat pelaksanaan Perintah Kawalan Pergerakan (PKP) di daerah ini menerima sumbangan komputer riba untuk sesi Pengajaran dan Pembelajaran di Rumah (PdPR).
Ahli Dewan Undangan Negeri (ADUN) Guar Chempedak, Datuk Dr. Ku Abd. Rahman Ku Ismail berkata, penerima bantuan itu terdiri daripada keluarga yang kehilangan pendapatan akibat pandemik Covid-19 selain berpendapatan kurang RM1,000.
“Ada sebahagian daripada mereka ini hanya mempunyai pendapatan kurang RM500 sebulan dan tidak mempunyai wang untuk menyediakan gajet kepada anak-anak untuk menjalani PdPR,” katanya.
Beliau yang juga Pengerusi Jawatankuasa Industri dan Pelaburan; Sains, Teknologi dan Inovasi serta Pengajian Tinggi Kedah berkata demikian selepas menyampaikan bantuan komputer riba kepada 10 keluarga di daerah ini hari ini.
Kata Ku Abd. Rahman, setiap keluarga tersebut mempunyai sekurang-kurangnya dua orang anak yang bersekolah.
“Kita harap komputer riba ini akan melancarkan lagi sesi PdPR yang mana sebelum ini pelajar terpaksa berkongsi satu telefon bimbit milik ibu atau bapa untuk belajar secara dalam talian,” katanya.

Sementara itu, ibu tunggal Salina Mohamed, 43, berkata, dia bersyukur kerana tiga anaknya kini mempunyai gajet yang sesuai untuk melakukan PdPR.
“Jika sebelum ini mereka terpaksa berkongsi telefon bimbit saya yang kecil untuk belajar secara dalam talian,” katanya yang bekerja sebagai tukang cuci ganti di sekolah-sekolah berhampiran. – K! ONLINE


Ular tedung selar 15 kilogram ceroboh dapur kedai makan
Oleh AIMUNI TUAN LAH

16 Februari 2021, 3:28 pm
GUA MUSANG – Angkatan Pertahanan Awam Malaysia (APM) menangkap seekor ular tedung selar sepanjang 4.5 meter yang masuk ke bahagian dapur sebuah kedai makan di Rancangan Kemajuan Tanah (RKT) Lembaga Kemajuan Kelantan Selatan (Kesedar) Paloh 2 di sini hari ini.
Dalam kejadian pukul 11.40 pagi, ular seberat 15 kilogram itu dijumpai pemilik kedai terbabit ketika sedang membersihkan ruangan dapur berkenaan.
Pegawai APM Gua Musang, Mohd. Yussalmi Mohd. Yusoff berkata, pemilik kedai yang berusia 41 tahun itu pada mulanya menyangka paip getah berada atas dapur itu.
Katanya, apabila lelaki terbabit menghampiri kawasan dapur, ular tedung selar itu bergerak dan terus lari menyelamatkan diri.
“Selepas menerima laporan, seramai tiga anggota bergegas ke lokasi dan menjumpai ular terbabit masih berada dalam kawasan dapur rumah kedai berkenaan.
“Anggota APM berjaya menangkap ular itu dalam masa 20 minit dengan menggunakan peralatan khas,” katanya ketika dihubungi Kosmo! hari ini.

Mohd. Yussalmi berkata, ular berkenaan dipercayai keluar dari kawasan semak berhampiran sebelum masuk ke bahagian dapur sebuah rumah kedai terbabit untuk mencari makanan.
Katanya, ular itu diserahkan kepada Jabatan Perlindungan Hidupan Liar dan Taman Negara (Perhilitan) untuk tindakan lanjut.-K!ONLINE


Warden wanita Sekolah Henry Gurney ditahan positif dadah
Oleh DIYANATUL ATIQAH ZAKARYA

16 Februari 2021, 2:35 pm
MELAKA – Seorang warden wanita Sekolah Henry Gurney (SHG) ‘diheret’ oleh penyelianya ke Ibu Pejabat Polis (IPD) Melaka Tengah sebelum ditahan polis selepas didapati positif dadah jenis amphetamine (AMP) dan syabu, semalam.
Wanita yang juga ibu lapan anak berusia 40 tahun itu ditahan kira-kira pukul 7.15 malam di IPD berkenaan.
Ketua Jabatan Siasatan Jenayah Narkotik (JSJN) negeri, Superintendan Zulkiflee Rashid berkata, suspek telah dibawa oleh penyelianya ke IPD selepas mengesyaki wanita terbabit terlibat dalam penyalahgunaan dadah.
“Hasil saringan air kencing mendapati suspek positif dadah jenis amphetamine (AMP) dan syabu.
“Pemeriksaan di rumah suspek di Serkam bagaimanapun tidak menjumpai apa-apa bahan terlarang (dadah),”katanya ketika dihubungi di sini, hari ini.
Ujarnya, hasil soal siasat, suspek mengakui telah bekerja sebagai warden di SHG di Telok Mas selama 16 tahun.

“Siasatan lanjut turut mendapati suspek telah terlibat dalam penyalahgunaan dadah sejak lima tahun lalu.
“Wanita itu kini direman selama tiga hari sehingga Khamis ini bagi membantu siasatan mengikut Seksyen 15(1)(a) Akta Dadah Berbahaya 1952,” katanya.
Katanya, sabit kesalahan suspek boleh dihukum penjara maksimum dua tahun atau denda RM5,000 atau kedua-duanya sekali.-K!ONLINE


Sindiket seludup rokok kedai runcit tumpas
Oleh MOHD YUNUS YAKKUB

16 Februari 2021, 3:09 pm
SABAK BERNAM – Satu sindiket penyeludupan rokok ke kedai-kedai runcit di seluruh Sekinchan di sini tumpas dengan penahanan dua individu termasuk seorang wanita warga Indonesia dalam tiga serbuan berasingan di daerah ini bermula semalam.
Kedua-dua suspek berusia 25 dan 26 tahun diberkas pukul 5 petang di Lorong 7, Bagan Sekinchan.
Turut dirampas 2,035 karton rokok bernilai RM381,376 termasuk cukai daripada kereta jenis Nissan Sentra dinaiki mereka dan dua buah premis dipercayai stor penyimpanan rokok berkenaan.
Pegawai Pemerintah Batalion 4 Pasukan Gerakan Am (PGA), Superintenden Rizal Mohamed berkata, pihaknya pada mulanya mengesan dua suspek berkenaan yang menaiki kereta itu dalam perjalanan menghantar rokok di tiga lokasi di Sekinchan.
Katanya, hasil pemeriksaan kemudiannya menemukan 75 karton rokok seludup yang disembunyikan di dalam kereta tersebut.
“Soal siasat terhadap mereka membawa kepada dua serbuan di premis di Taman Perindustrian dan Jalan Orkid Taman Sekinchan Jaya, Sekinchan pukul 12.05 tengah malam tadi dengan menemui 1960 karton rokok.

“Turut dirampas kereta dinaiki suspek, tiga buah telefon bimbit dan wang tunai berjumlah RM10,306. Nilai keseluruhan rampasan dianggarkan berjumlah RM412, 682,” katanya ketika dihubungi Kosmo! hari ini.
Menurut beliau, hasil siasatan mendapati sindiket itu telah aktif sejak dua tahun lalu dengan wanita tersebut merupakan pekerja kepada suspek warga tempatan.
Tambah Rizal, rokok-rokok seludup itu diedarkan untuk pasaran kedai runcit seluruh kawasan Sekinchan.
“Suspek dan rampasan telah dibawa ke Balai Polis Sekinchan untuk tindakan lanjut mengikut Akta Kastam 1967,” jelasnya. -K!ONLINE


Rimbunan seperti wanita solat menghadap kiblat
Oleh ABDUL RASHID ABDUL RAHMAN

16 Februari 2021, 3:16 pm
LIPIS – Rimbunan pokok menyerupai susuk tubuh manusia yang sedang berdiri bersolat berhampiran Masjid Jeransang di sini menarik perhatian orang ramai.
Kewujudan rimbunan seolah-olah seorang wanita bersolat dengan mengadap kiblat itu disedari oleh kebanyakan individu yang datang ke masjid berkenaan.
Ketua Kampung Jerangsang, Halimi Zainuddin berkata, rimbunan seolah-olah manusia sedang berdiri itu disedari sejak pertengahan tahun lalu lagi oleh jemaah masjid berkenaan.
“Sebenarnya ia adalah pokok langsat mati yang ditutupi rimbunan kekacang menjalar yang menyerupai susuk tubuh manusia sedang mengadap kiblat.
“Boleh dikatakan orang ramai yang datang ke masjid sentiasa menegur menyatakan ia macam orang sedang bersolat,”katanya di sini hari ini.

Menurut Halimi, rimbunan berkenaan berada di atas tanah seorang penduduk kampung yang terletak kira-kira lima meter daripada masjid berkenaan.

“Rimbunan berkenaan nampak begitu jelas seperti tubuh seorang wanita berdiri terutama sekali ketika pencahayaan waktu senja.
“Setakat ini ia hanya mendapat perhatian orang ramai dan tiada aktiviti khurafat yang dilakukan,”ujarnya. -K!ONLINE


Nenek cekal jaga empat cucu hiperaktif
Oleh SITI NOR MAS ERAH AMRAN

16 Februari 2021, 2:49 pm
SEBERANG PERAI – Empat beradik yang menghidap penyakit hiperaktif atau gangguan hiperaktif defisit tumpuan (ADHD) terpaksa menumpang kasih nenek untuk meneruskan kehidupan selepas ibu mereka ditahan polis sejak Mac lalu.
Nenek yang hanya dikenali sebagai Sharom, 53, berkata, dia bertanggungjawab menjaga cucu lelaki yang berusia di antara tiga hingga 11 tahun selepas anak perempuannya berusia 26 tahun ditahan di Penjara Jawi, Nibong Tebal di sini sementara menunggu perbicaraan mahkamah berkaitan kes dadah.
Katanya, walaupun sukar kerana dia juga menghidap diabetes, namun wanita itu tidak mempunyai pilihan lain selain menjaga cucunya sendiri.
“Memang susah untuk mengawal kanak-kanak istimewa ini kerana mereka terlalu aktif sehingga kadangkala menimbulkan keresahan jiran tetangga lain.
“Saya akan sedaya-upaya cuba kawal pergerakan mereka walaupun pernah juga saya menangis kerana tertekan dengan situasi ini,” katanya kepada pemberita ketika menerima lawatan Ketua Polis Daerah Seberang Perai Utara, Asisten Komisioner Noorzainy Mohd. Noor di Ampang Jajar, Permatang Pauh di sini hari ini.
Sharom berkata, akibat kesempitan hidup, dia juga berdepan risiko pengusiran dari rumah sewa kerana memiliki tunggakan sebanyak RM3,000.

“Saya ada menerima bantuan Zakat Pulau Pinang (ZPP) sebanyak RM400 sebulan selain bantuan bulanan Jabatan Kebajikan Masyarakat (JKM) berjumlah RM200.
“Saya tidak bekerja kerana keempat-empat mereka memerlukan perhatian khusus dan mujurlah, adik saya banyak membantu melunaskan bil elektrik dan menambah sedikit perbelanjaan dapur,” katanya.
Sementara itu, Noorzainy berkata, pihaknya terpanggil untuk membantu meringankan beban Sharom dengn menghulurkan bantuan berupa wang tunai, barang makanan dan lampin pakai buang. – K! ONLINE


‘Raja Komen’ kerap diseru, Erul Samah tidak terhina
Oleh FARHANA AB RAHMAN

16 Februari 2021, 3:14 pm
PETALING JAYA: Diberi jolokan ‘Raja Komen’, gara-gara kerap meninggalkan komen dalam banyak akaun media sosial terutama selebriti tanah, penyanyi dan pelakon, Erul Samah tidak menganggap gelaran sebegitu sebagai penghinaan sebaliknya sekadar satu gurauan.
Erul berkata, gara-gara komen-komen akuan Instagram miliknya yang dikendalikan adik perempuannya, dia kerap diseru oleh golongan artis, bahkan menjadi bahan jenaka ramai golongan netizen.
 “Tiada apa yang perlu dimalukan apabila rakan-rakan seperjuangan ‘seru’ saya dalam ruangan komen kerana mengenali mereka secara peribadi. Contohnya seperti Awal Ashaari, Janna Nick dan Ayda Jebat yang memang saya kenali sejak dulu lagi.
“Cuma, kini nama saya menjadi sebutan netizen setelah dilihat sering meninggalkan komen di Instagram ramai selebriti. Sebelum menjadi kecoh, saya tidak tahu mengenai hal itu kerana sibuk dengan tanggungjawab sebagai guru vokal lagi pun adik saya yang berperanan sebagai pengendali akaun berkenaan,” jelas Erul yang juga bekas peserta Akademi Fantasia musim kesembilan itu kepada Kosmo! Online.
Memandangkan banyak pihak sedang berdepan tekanan dalam suasana pandemik Covid-19 kini, pemilik nama sebenar Hairul Najmuddin Abu Samah itu berharap kehadiran komen-komen daripada Insgtagramnya boleh dianggap sebagai hiburan buat.
ERUL bersama Mark Adam dan Fizie ketika muncul dalam siaran Geng Pagi Hot di konti radio Hot FM pagi tadi.
“Semoga ada juga perkara yang membuatkan mereka ketawa,” kata Erul yang berdepan ribuan kecaman ekoran nama kerap muncul dalam media sosial sejak sebulan lalu.

Perkara tersebut tutut didedahkan Erul semasa menjadi tetamu siaran Geng Pagi Hot di konti radio Hot FM pagi tadi.
“Ada lebih 90,000 mungkin hampir 100,000 mesej dalam peti mesej Instagram saya yang kecam macam-macam, sampah, semak, bila nak mati dan sebagainya. Tetapi saya cuma agak terkesan apabila ada komen yang menghina arwah bapa saya yang telah meninggal. Itu sahaja yang buat saya marah. Tolonglah berhenti kaitkan hal ibu bapa seseorang dalam hal begini,” katanya sebak.
Enggan mendedahkan dalang di sebalik komen-komen Instagramnya, Erul tidak mahu adik perempuannya yang berusia 22 tahun itu berasa malu akibat tempias daripada kecaman  segelintir pihak.
Tambah Erul, memperlihatkan situasi yang sudah berlaku, dia akan meneruskan apa yang dirasakan tepat untuk dilakukan. Malah, komen yang ditinggalkan adiknya juga tidak menyentuh sensitiviti mana-mana pihak.
“Saya tidak sedar sebenarnya nama sudah mula menjadi viral sejak sebulan lalu, malah turut digelar ‘Raja Komen’ gara-gara isu ini. Asalkan komen yang ditinggalkan tidak mengguris sesiapa atau berbau lucah.
“Jika diikutkan memang saya ingin menguruskan sendiri akaun Instagram, namun adakalanya tidak menang tangan dengan tugas sebagai guru vokal di Yamaha Music School sejak enam tahun lalu,” jelas berimej K-pop itu.
Menurut Erul, biarpun dia bukan dalam kategori artis popular namun hingga kini dia tetap bersyukur rezeki dalam bidang seni belum pernah putus.
Berkongsi mengenai perkembangan kerjaya, Erul bakal tampil dengan single berjudul Tak Bisa, hasil ciptaan sendiri sepenuhnya tidak lama lagi.
“Alhamdulillah,  walaupun diberikan pelbagai gelaran namun pembabitan saya dalam industri masih relevan. Saya juga bersyukur kerana masih ada pihak yang memberikan ruang kepada saya untuk berkarya,” katanya yang dijemput tetamu Geng Pagi Hot di konti radio Hot FM pagi tadi. – K! ONLINE


Pemandu lori mengaku salah tawar RM240 kepada polis
Oleh NOR SHAFAWATI YUP

16 Februari 2021, 2:56 pm
SEREMBAN – Seorang pemandu lori mengaku bersalah di Mahkamah Sesyen di sini hari ini atas tuduhan menawarkan wang tunai RM240 kepada anggota polis supaya tidak mengambil tindakan ke atasnya yang memiliki beberapa kotak mercun, November tahun lalu.
Tertuduh, R. Kesavan, 28, membuat pengakuan itu selepas pertuduhan dibacakan di hadapan Hakim Mardihah Hairullah.
Mengikut pertuduhan, tertuduh menawarkan dan menyerahkan wang tunai sebanyak RM240 kepada pengadu iaitu seorang anggota polis berpangkat Lans Koperal dari Unit Kereta Peronda (MPV) yang menjalankan tugasan pematuhan Covid-19 bersama seorang lagi polis berpangkat Konstabel di sekitar Gemas, Negeri Sembilan pada pukul 11.30 pagi, 3 November 2020.
Wang tunai tersebut diserahkan supaya pengadu tidak mengambil tindakan undang-undang ke atasnya kerana memiliki beberapa kotak mercun dan barang letupan terlarang di dalam bonet kenderaan jenis Proton Persona milik tertuduh.
Pendakwaan dibuat mengikut Seksyen 17 (a) Akta Suruhanjaya Pencegahan Rasuah Malaysia (SPRM) 2009 (Akta 694) yang boleh dihukum mengikut Seksyen 24 (1) akta yang sama.
Dalam prosiding kes di mahkamah, tertuduh mengaku bersalah dan dihukum di bawah Seksyen 214 Kanun Keseksaan iaitu denda sebanyak RM3,000 dan jika gagal membayar denda hukuman penjara dua bulan dikenakan.

Manakala wang tunai RM240 itu dilucutkan hak kepada hasil kerajaan Malaysia.
Terdahulu, pihak pendakwaan diwakili Timbalan Pendakwa Raya, Mohamad Aziff Firdaus Mohamad Ali.-K!ONLINE


214 pengusaha bas, van sekolah Kelantan sudah gulung tikar
Oleh ROHANA MOHD. NAWI

16 Februari 2021, 3:01 pm
KOTA BHARU – Sebanyak 214 pengusaha bas dan van sekolah di negeri ini sudah gulung tikar apabila pengangkutan mereka itu tidak dapat beroperasi selepas sekolah ditutup berikutan penularan wabak Covid-19.
Keadaan itu menyebabkan ada segelintir pengusaha bas dan van yang sudah menjual kenderaan mereka demi kelangsungan hidup keluarga selain tidak mampu membayar ansuran bulanan kepada pihak bank.
Pengerusi Persatuan Bas Sekolah Kelantan, Wan Mohd. Nuhairi Wan Hamat,42, berkata, ada juga ahli yang bernaung di bawah persatuan itu terpaksa menjual van sekolah kepada pembeli besi buruk pada harga RM5,000 hingga RM7,000 untuk sebuah van demi menyara kehidupan keluarga mereka kerana tiada pendapatan lain.
“Saya sendiri cuba bekerja dengan sebuah syarikat penghantaran untuk mencari rezeki, namun hanya mampu bertahan selama dua minggu sahaja.
“Saya juga merayu kepada pihak bank untuk memberi perhatian berkaitan masalah ini kerana ramai pengusaha bas dan van sekolah masih mempunyai tunggakan bayaran ansuran bulanan,” katanya.
Beliau berkata demikian kepada pemberita ketika hadir ke Program Sumbangan Musaadah Pemandu Bas dan Van Sekolah di Kawasan Depo Asiajaya Travel Sdn.Bhd, Pengkalan Chepa di sini hari ini.

Dalam program itu, seramai 214 pengusaha bas dan van sekolah menerima bakul makanan yang disampaikan oleh Ahli Dewan Undangan Negeri (ADUN) Chempaka, Ahmad Fathan Mahmood.
Bakul makanan yang bernilai RM50 itu disumbangkan oleh pihak Yayasan Dakwah Islamiah (Yadim) Kelantan secara pandu lalu yang turut dihadiri pengarahnya, Mahadi Awang.
Mengulas lanjut, menurut Wan Mohd. Nuhairi, persatuan sudah sedia maklum dengan keluhan ahli yang tertekan ekoran keadaan itu, namun pihaknya tidak dapat membantu kerana tiada peruntukan untuk menyalurkan bantuan.
“Sebelum Perintah Kawalan Pergerakan (PKP) pada tahun lalu, pemandu bas sekolah boleh mendapat sekurang-kurangnya 20 orang penumpang, namun kami tiada pelanggan sejak Mac tahun lalu.
“Saya difahamkan, kerajaan di sebuah negeri lain ada memberi bantuan one off sebanyak RM600 kepada pengusaha bas dan van sekolah bagi meringankan beban golongan ini yang cukup terkesan. Jadi, saya berharap kerajaan Kelantan juga dapat membantu kami,” katanya.


Rumah Kongsi Kampung Semaut musnah bersama 28 motosikal
Oleh ABDUL RASHID ABDUL RAHMAN

17 Februari 2021, 10:59 pm
BENTONG – Sebanyak 200 unit rumah kongsi lama di Kampung Semaut, Genting Highlands yang pernah dikenakan Perintah Kawalan Pergerakan Diperketatkan (PKPD) musnah dalam kejadian kebakaran hari ini.
Ketua Balai Bomba Genting Highlands, Yusry Abdullah Sani berkata, kejadian yang dipercayai bermula pukul 7.26 pagi itu turut memusnahkan 28 buah motosikal.
“Dua jentera bomba bergegas ke tempat kejadian bagi memadamkan kebakaran dan bomba terpaksa mendapatkan sumber air sejauh 1.5 kilometer.
“Tiada kemalangan jiwa dilaporkan dalam kejadian itu yang mana dipercayai tiada penghuni di rumah kongsi terbiar itu,”katanya ketika dihubungi di sini, hari ini
PKPD di Kampung Semaut yang melibatkan Kluster Genting dilaksanakan daripada 10 Disember 2020 sehingga 23 Disember 2020.
Susulan penamatan PKPD pada 23 Disember Jabatan Imigresen telah melakukan serbuan ke kampung itu dan menahan 46 warga Indonesia kerana tidak mempunyai dokumen yang sah. -K! ONLINE


KKM nafi keluarkan borang persetujuan PICK
Oleh MOHD. HUSNI MOHD. NOOR

17 Februari 2021, 10:38 pm
PUTRAJAYA – Kementerian Kesihatan (KKM) menjelaskan tidak pernah mengeluarkan borang persetujuan bagi Program Imunisasi Covid-19 Kebangsaan (PICK) seperti tular di media sosial.
KKM menerusi hantaran di Facebook berkata, maklumat palsu itu kononnya mengaitkan KKM mengeluarkan Borang Persetujuan Suntikan Covid-19.
“Kementerian ingin menjelaskan bahawa imej tersebut adalah palsu.
“Ia tidak dikeluarkan oleh KKM dan bukanlah borang persetujuan (consent form) untuk PICK,” katanya.
Imej borang yang tular itu mengandungi beberapa pertanyaan yang mengehendaki pemohon memaklumkan sejarah kesihatan.
Ia turut memuatkan ruang tanda tangan pemohon, saksi dan arahan supaya mengembalikan borang kepada klinik dan hospital. -K! ONLINE


Peniaga maut kereta terbabas
Oleh NOR AINNA HAMZAH

17 Februari 2021, 11:26 pm
PORT DICKSON – Seorang peniaga maut apabila kenderaan yang dipandunya terbabit dalam kemalangan di kilometer 16.5, Jalan Chuah Bukit Pelandok, di sini, petang tadi.
Dalam kejadian kira-kira 2.20 petang itu, mangsa, C. Tarmahdevan yang beralamat di Taman Impian Lukut disahkan maut di lokasi kejadian susulan mengalami kecederaan parah di bahagian kepala dan dada.
Menurut Ketua Polis Daerah Port Dickson Aidi Sham Mohamed, berdasarkan siasatan awal mangsa dalam perjalanan dari Chuah menghala ke Bukit Pelandok.
“Sebaik tiba di lokasi kejadian,mangsa yang memandu kenderaan pelbagai guna (MPV) telah hilang kawalan dan masuk ke arah bertentangan lalu terbabas masuk longkang sebelah bahu kanan jalan.
“Mayat mangsa telah dihantar ke Unit Forensik Hospital Port Dickson untuk proses bedah siasat 4 petang tadi,” katanya ketika dihubungi, di sini, tadi.
Aidi berkata, siasatan lanjut masih dijalankan dan kes disiasat di bawah Seksyen 41(1) Akta Pengangkutan Jalan (APJ) 1987.

Difahamkan, susulan kemalangan berkenaan sepasukan anggota bomba dari Balai Bomba dan Penyelamat Port Dickson dikejarkan ke lokasi kejadian bagi membantu mengeluarkan mangsa.
Sebahagian badan mangsa tersepit di bawah kenderaan yang terbabas di longkang bahu jalan. -K! ONLINE


Penganggur dicekup simpan 630 biji pil kuda dalam rumah
Oleh MUHAMMAD AYMAN GHAFFA

17 Februari 2021, 10:46 pm
TANAH MERAH – Seorang lelaki berdepan hukuman mati mandatori selepas dia ditahan polis atas kesalahan memiliki 630 biji pil kuda dalam serbuan di sebuah rumah di Kampung Gong Gua, Bukit Panau di sini semalam.
Selain pil kuda, polis turut merampas 45 botol ubat batuk, dua kilogram daun ketum dan dua biji pil erimin 5 yang bernilai RM 6,850 ketika serbuan pada pukul 1.35 tengah hari itu.
Ketua Polis Daerah Tanah Merah, Deputi Superintendan Zainuddin Md. Yusoff berkata, sewaktu serbuan dijalankan, suspek yang berusia 28 tahun itu berada di dalam rumah tersebut.
Katanya, bagaimanapun, suspek telah bertindak melarikan diri ke bilik belakang rumah itu selepas pegawai polis memperkenalkan diri.
“Bimbang barang kes akan dimusnahkan oleh suspek, anggota polis telah bertindak memecahkan pintu gril sebelum terus masuk ke bahagian bilik belakang rumah itu.
“Pemeriksaan di dalam bilik itu telah membawa kepada penemuan pil kuda, ubat batuk, daun ketum dan pil erimin 5,” katanya dalam satu kenyataan hari ini.

Menurut Zainuddin, siasatan mendapati, suspek merupakan seorang penganggur dan telah aktif dalam kegiatan pengedaran dadah sejak setahun lalu.
Katanya, ujian saringan air kencing mendapati suspek positif dadah jenis methamphetamine dan tidak mempunyai sebarang rekod jenayah lampau.
Ujarnya, dalam serbuan itu, polis turut merampas sebuah kereta jenis Perodua Kancil, barang kemas, beg tangan berjenama mewah, telefon pintar dan wang tunai berjumlah RM 1,300 dengan jumlah keseluruhan bernilai RM 63,800.
“Suspek kini direman selama tujuh hari bermula hari ini hingga Selasa depan dan kes disiasat mengikut Seksyen 39B Akta Dadah Berbahaya 1952 yang membawa hukuman mati mandatori jika sabit kesalahan,” katanya.


Haji Hadi tidak nazak
Oleh MOHD RASDAN AHMAD

17 Februari 2021, 10:12 pm
PETALING JAYA – Berita mengenai Presiden Pas, Datuk Seri Abdul Hadi Awang ketika ini berada dalam keadaan nazak di Institut Jantung Negara (IJN) adalah tidak benar.
Setiausaha politik beliau, Shahir Sulaiman ketika dihubungi Kosmo! sebentar tadi berkata, berita tersebut adalah palsu dan keadaan bekas Menteri Besar Terengganu itu semakin stabil.

SATU posting di Facebook yang menyatakan Tuan Guru Haji Hadi Awang sedang nazak ketika ini adalah palsu.

“Tak ada, tok guru berada dalam kondisi biasa, itu semua palsu,” jelasnya.
Terdahulu, Abdul Hadi dikejarkan ke Hospital Putrajaya kelmarin selepas dilaporkan sesak nafas sebelum dipindahkan ke IJN untuk rawatan lanjut. – K! ONLINE.


Maritim Zon Sandakan rampas 103,460 batang rokok putih, kretek tanpa cukai
Oleh IVAN AMIRUL

17 Februari 2021, 9:03 pm
SANDAKAN – Sebanyak 103,460 batang rokok putih serta kretek pelbagai jenama tidak bercukai dirampas Agensi Penguatkuasaan Maritim Malaysia (Maritim Malaysia) Zon Maritim Sandakan dalam serbuan di Perkampungan Air Batu 3 semalam.
Dalam kejadian kira-kira pukul 2 pagi itu, semua rokok yang dirampas dianggarkan bernilai RM89,159 termasuk cukai.
Pengarah Zon Maritim Sandakan, Kapten Maritim Zainudin Mohd Zuki berkata, serbuan dilakukan ke atas sebuah premis tidak bernombor dan tiada berpenghuni yang dipercayai dijadikan tempat penyimpanan rokok seludup.
“Hasil pemeriksaan menemui lebih 103,460 batang rokok putih serta kretek tidak bercukai disembunyikan di ruang dinding dan lantai premis terbabit.
“Rokok yang dirampas dianggarkan bernilai RM18,978 tanpa cukai manakala cukai rokok terbabit dianggarkan bernilai RM70,181.
“Semua barangan rampasan dipercayai diseludup masuk daripada negara jiran untuk dijual secara haram bagi pasaran tempatan,” Katanya dalam satu kenyataan media hari ini.
Zainudin berkata, rampasan rokok diserahkan kepada Pegawai Penyiasat Maritim Malaysia untuk siasatan lanjut.
Menurutnya, kes disiasat mengikut Seksyen 135 (1) (d), Akta Kastam 1967 yang memperuntukkan hukuman denda tidak kurang 10 kali ganda nilai atau RM100,000 (yang mana lebih tinggi).

Beliau berkata, denda juga boleh dikenakan tidak lebih 20 kali ganda nilai suapan atau RM500,000 atau penjara tidak kurang enam bulan dan tidak lebih lima tahun atau kedua-duanya sekali, jika sabit kesalahan.
Sementara itu, Zainudin berkata, pihaknya akan sentiasa terus meningkatkan kawalan sempadanan perairan negara terutamanya dalam memerangi penularan Covid-19 ke Sabah disamping membanteras aktiviti penyeludupan dan pencerobohan pendatang asing tanpa izin (PATI). -K! ONLINE


Waspada penipu menyamar jadi rakan minta wang
Oleh EDDY AQMAL MOHAMED HAMIDI

17 Februari 2021, 10:00 pm
PETALING JAYA – Polis Diraja Malaysia (PDRM) mengingatkan orang ramai agar sentiasa membuat penilaian dan semakan terlebih dahulu apabila menerima sebarang panggilan atau mesej menerusi aplikasi WhatsApp agar tidak menjadi mangsa penipuan.
Ketua Polis Daerah Sentul, Asisten Komisioner Beh Eng Lai berkata, pada 13 Januari lalu, satu laporan polis telah diterima berkenaan kes penipuan menyamar sebagai kenalan untuk meminta wang.
“Pengadu, lelaki tempatan berusia 59 tahun yang merupakan seorang peniaga mendakwa telah gagal membuka aplikasi WhatsApp di telefon bimbitnya walaupun telah menyahpasang (uninstall) dan memuat turun semula aplikasi berkenaan.
“Menurut pengadu, dia kemudian menerima panggilan telefon daripada rakannya yang bertanyakan sama ada dia ada meminta untuk meminjam wang yang kemudiannya dinafikan oleh pengadu,” katanya menerusi satu kenyataan di sini hari ini.
Menurut Eng Lai, pengadu mengesyaki ada individu lain yang menggunakan identitinya untuk berbuat demikian dan semakan yang dilakukan mendapati lebih daripada 20 orang kenalan pengadu telah dihubungi oleh individu berkenaan untuk meminjam wang.
“Sepanjang tempoh 1 Januari sehingga 31 Disember tahun lalu, Ibu Pejabat Polis Daerah (IPD) Sentul telah menerima sebanyak 193 laporan melibatkan kes penipuan sebegini yang mengakibatkan kerugian kira-kira RM6 juta.

“Sebagai langkah pencegahan, orang ramai dinasihatkan untuk membuat semakan terlebih dahulu dengan melayari laman web Jabatan Siasatan Jenayah Komersial PDRM di https://ccid.rmp.gov.my/semakmule/ bagi menyemak akaun yang terlibat dalam sebarang kes penipuan,” ujar beliau.
Tambah beliau, polis Sentul menyeru orang ramai supaya menyalurkan sebarang maklumat berkaitan sindiket sebegini atau sebarang aktiviti yang mencurigakan kepada IPD Sentul di talian 03-4048 2222, Hotline Polis Kuala Lumpur di talian 03-2115 9999 atau mana-mana balai polis yang berdekatan. -K! ONLINE


Rampas 2,807 pakaian tiruan bernilai RM14,780
Oleh KOSMO!

17 Februari 2021, 10:55 pm
Oleh ISWAN SHAFIQ ISA
SEBERANG PERAI – Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang merampas sebanyak 2,807 unit pakaian disyaki tiruan bernilai RM14,780 dalam dua pemeriksaan berasingan kira-kira pukul 2 petang semalam.
Pengarahnya, Mohd. Ridzuan Ab. Ghapar berkata, pemeriksaan itu melibatkan sembilan pegawai penguatkuasa yang masing-masing dijalankan di Taman Tasek Mutiara, Nibong Tebal dan Taman Dahlia, di Butterworth di sini.
Kata Mohd. Ridzuan, selain menjumpai pakaian yang disyaki tiruan itu di bawah Akta Cap Dagangan 2019, pihaknya turut merakam percakapan dua lelaki warga tempatan, masing-masing berusia 34 dan 55 tahun yang dipercayai pemilik premis berkenaan untuk membantu siasatan.
Beliau berkata, tindakan diambil di bawah Seksyen 102(1)(c) Akta Cap Dagangan 2019 iaitu mana-mana orang yang mempunyai dalam milikan, jagaan atau kawalannya bagi maksud perdagangan atau pengilangan, apa-apa barang-barang yang suatu cap dagangan berdaftar.
“Penalti juga boleh dikenakan terhadap mana-mana individu yang didapati menjual barang-barang yang cap dagangannya dipakai dengan salah.

“Bagi pertubuhan, denda yang dikenakan ialah tidak melebihi RM15,000 bagi setiap barang manakala bagi individu pula, denda yang dikenakan ialah tidak lebih daripada RM10,000 bagi setiap unit barang atau dipenjarakan untuk tempoh tidak lebih daripada tiga tahun,” katanya di sini hari ini.
Jelas Mohd. Ridzuan, pihaknya akan sentiasa menjalankan pemeriksaan bagi memastikan barangan di pasaran adalah tulen dan mengingatkan orang ramai mengenai tindakan tegas akan diambil terhadap sesiapa sahaja yang melanggar undang-undang yang telah ditetapkan.
“Saya juga ingin menasihatkan pengguna supaya menggunakan hak-hak mereka dan berbelanja dan menanamkan budaya membeli barangan tulen di pasaran,” ujar beliau. – K! ONLINE


Suami wadar pula ditahan positif dadah
Oleh DIYANATUL ATIQAH ZAKARYA

17 Februari 2021, 9:05 pm
MELAKA – Polis menahan suami wadar Sekolah Henry Gurney (SHG), Telok Mas selepas lelaki itu turut dipercayai positif dadah.
Ketua Jabatan Siasatan Jenayah Narkotik (JSJN) negeri, Superintendan Zulkiflee Rashid berkata, lelaki berusia 42 tahun itu ditahan pada pukul 12.30 tengah hari hari ini di Balai Polis Tengkera.
“Tangkapan dibuat susulan penahanan isterinya. Air kencing lelaki itu didapati positif syabu.
“Polis akan membuat permohonan reman ke atas lelaki itu esok di Mahkamah Melaka,” katanya ketika ditemui di sini hari ini.
Menurut beliau, hasil soal siasat lelaki itu yang menganggur mengaku telah terlibat dalam penyalahgunaan dadah sejak 17 tahun lalu.
“Suspek memiliki rekod jenayah lampau kes dadah dan dipercayai mempengaruhi isterinya mengambil dadah sejak lima tahun lalu.

“Setakat ini pihak polis masih menyiasat pembabitan individu lain termasuk pembekal dadah kepada pasangan berkenaan,” katanya
Zulkiflee berkata, lelaki itu disiasat mengikut Seksyen 15(1)(a) Akta Dadah Berbahaya 1952 yang membawa hukuman penjara maksimum dua tahun atau denda RM5,000 atau kedua-duanya.
Sementara itu, wadar wanita yang ditahan pada Isnin lalu dibebaskan dengan jaminan polis.
Pasangan itu mempunyai tujuh anak berusia empat bulan hingga 13 tahun.
Semalam Kosmo! melaporkan seorang wadar Sekolah Henry Gurney diheret penyelianya ke Ibu Pejabat Polis Melaka Tengah sebelum ditahan selepas selepas didapati positif dadah jenis amphetamine (AMP) dan syabu. -K! ONLINE


[VIDEO]Tujuh kenderaan terbakar angkara khianat
Oleh EDDY AQMAL MOHAMED HAMIDI

17 Februari 2021, 10:22 pm
PETALING JAYA – Sebanyak tujuh buah kenderaan pelbagai jenama musnah dalam satu kebakaran disyaki akibat perbuatan khianat di sebuah Projek Perumahan Rakyat (PPR) di Pantai Dalam, Kuala Lumpur hari ini.
Timbalan Ketua Polis Daerah Brickfields, Superintendan Basri Sagoni berkata, pihaknya dimaklumkan oleh orang awam tentang kebakaran yang berlaku di tempat letak kereta awam PPR berkenaan kira-kira pukul 12.45 tengah hari.
“Pihak polis telah pergi ke lokasi kejadian dan hasil pemeriksaan mendapati sebanyak tujuh buah kenderaan pelbagai jenis telah terbakar.
“Pihak Forensik Bomba yang turut hadir ke lokasi kejadian telah menemui satu botol berbau petrol dan kesan simbahan petrol di hadapan sebuah kereta jenis Perodua Myvi dan sebuah van yang disyaki menjadi punca letusan kebakaran,” katanya menerusi satu kenyataan hari ini.
Menurut Basri, sebanyak lima spesimen di tempat kebakaran telah diambil dan akan dibawa ke makmal untuk menganalisa punca sebenar kebakaran.
“Kes ini disiasat di bawah Seksyen 435 Kanun Keseksaan kerana khianat dengan api,” tegas beliau. -K! ONLINE


Bekas imam antara ditahan miliki dadah
Oleh NUR AMALINA AZMAN

17 Februari 2021, 8:10 pm
LANGKAWI – Seorang bekas imam yang kini bekerja sebagai jurubekam merupakan antara yang ditahan kerana memiliki dadah dalam tiga tangkapan berasingan menerusi Ops Tapis di sini tengah malam semalam.
Ketua Polis Daerah Langkawi, Asisten Komisioner Shariman Ashari berkata, lelaki yang berusia 36 tahun itu ditahan di sebuah hotel di Jalan Pantai di sini kira-kira pukul 12.30 tengah malam.
“Pemeriksaan di atas meja solek di bilik hotel tersebut menemui satu peket plastik lut sinar berisi dadah jenis syabu dianggarkan seberat 1.1 gram (g).
“Kita turut menemui satu peket lut sinar berisi ketulan mampat daun kering disyaki ganja dengan berat 3.5g dan satu botol kaca berisi dadah jenis syabu dengan berat 10.2g,” katanya pada sidang akhbar di Ibu Pejabat Polis Daerah Langkawi di sini hari ini.
Kata beliau, suspek yang berasal dari Pulau Pinang didapati mempunyai tiga rekod lampau berkaitan dadah dan satu rekod di bawah Seksyen 376 Kanun Keseksaan.
“Suspek direman selama lima hari dengan siasatan dilakukan di bawah Seksyen 39A(1) dan Seksyen 6 Akta Dadah Berbahaya 1952,” ujarnya.

Menurut Shariman, tangkapan kedua pula membabitkan seorang lelaki berusia 45 tahun yang bekerja sebagai nelayan di hadapan sebuah restoran di Jalan Datai, Kampung Baru Felcra Kok di sini kira-kira pukul 4 petang semalam.
“Pemeriksaan mendapati suspek memegang satu beg kecil di tangan kanannya yang mengandungi empat peket plastik lut sinar berisi dadah jenis heroin dianggarkan seberat 41g dan satu peket plastik lut sinar berisi syabu dengan berat anggaran 4.7g,” katanya.
Katanya, tangkapan ketiga pula melibatkan seorang lelaki berusia 37 tahun di hadapan sebuah rumah di Kampung Belibis, Teluk Ewa kira-kira pukul 5.30 petang.
“Pemeriksaan menemui satu beg mengandungi 13 peket plastik lut sinar berisi heroin kira-kita 117.5g dan tiga peket plastik lut sinar berisi syabu dengan berat 3.4g,” ujarnya.
Tambahnya, kedua-dua suspek direman tujuh hari dengan siasatan dilakukan mengikut Seksyen 39B dan Seksyen 12(2) ADB 1952.
“Kesemua dadah jenis heroin, syabu dan ganja yang dirampas dalam tiga tangkapan tersebut dianggarkan bernilai RM7,665,” katanya. – K! ONLINE


Timbalan Pengerusi parti politik ditahan
Oleh NOR IDAYU BOSRO

17 Februari 2021, 8:24 pm
PUTRAJAYA – Suruhanjaya Pencegahan Rasuah Malaysia (SPRM) mengesahkan telah menahan seorang Timbalan Pengerusi sebuah parti politik yang mempunyai kaitan dengan seorang bekas menteri selain turut merampas wang berjumlah RM1.2 juta.
SPRM berkata, suspek ditahan kerana disyaki menerima rasuah daripada beberapa syarikat yang memperoleh projek di sebuah kementerian pada tahun 2019.
“Turut ditahan dalam operasi yang dijalankan di sekitar Ipoh semalam ialah dua pengarah syarikat,” katanya dalam satu kenyataan di sini hari ini.
SPRM berkata, pihaknya merampas sejumlah wang tunai berjumlah RM1.2 juta yang dipercayai wang rasuah disimpan di rumah dan pejabat proksi kepada bekas menteri dan Timbalan Pengerusi tersebut.
Katanya, turut dirampas ialah sebuah kereta mewah yang digunakan oleh bekas menteri tersebut sebagai kenderaan rasmi dan dipercayai milik salah seorang pengarah syarikat yang diluluskan projek berkenaan.
“Setakat ini, beberapa akaun syarikat dan individu berjumlah RM77 juta juga telah dibekukan untuk tujuan siasatan,” katanya.

Dalam pada itu, SPRM berkata, siasatan masih lagi berjalan dan pihaknya berharap semua pihak tidak membuat sebarang spekulasi berhubung siasatan ini. -K! ONLINE


Pengasas produk cium mulut kena tahan
Oleh MUHD AFIQ AL-HAFIZ MAT YUSOF

17 Februari 2021, 6:46 pm
PETALING JAYA – Seorang lelaki yang juga pengasas produk kecantikan yang didakwa mencium bibir seorang kanak-kanak lelaki diberkas kelmarin bagi membantu siasatan.
Ketua Penolong Pengarah Bahagian Siasatan Jenayah Seksual, Wanita dan Kanak-kanak (D11), Jabatan Siasatan Jenayah Bukit Aman, Asisten Komisioner Siti Kamsiah Hassan berkata, pihaknya membuka kertas siasatan selepas menerima satu laporan yang dibuat oleh orang awam.
“Kita telah merakam percakapan pengasas produk kecantikan yang berusia awal 30-an dan kanak-kanak lelaki terbabit.
“Siasatan dijalankan mengikut Seksyen 14  Akta Kesalahan-Kesalahan Seksual terhadap Kanak-Kanak 2017 berkaitan kesalahan amang seksual fizikal,” katanya ketika dihubungi kosmo! di sini semalam.
Mengulas lanjut, beliau memberitahu, setakat ini, pengasas produk kecantikan itu masih ditahan untuk siasatan lanjut.
Terdahulu, video berdurasi 10 saat memaparkan seorang lelaki mencium bibir seorang kanak-kanak jantina sama yang didakwa sebagai adik angkat tular dalam media sosial.

Hasil carian di media sosial, terdapat beberapa lagi video memaparkan perilaku tidak sopan ahli perniagaan tersebut yang dimuat naik menerusi TikTok miliknya namun telah dinyahaktifkan.
Dalam pada itu, rata-rata pengguna laman sosial meluahkan rasa jelik terhadap tindakan lelaki berkenaan.
Walaupun tindakan itu dianggap sebagai cara meluahkan kasih sayang oleh ahli perniagaan tersebut namun perbuatan itu adalah sebahagian daripada gangguan seksual kerana menyentuh bahagian tubuh yang peribadi. -K! ONLINE


Penternak lembu lemas di Sungai Nerus
Oleh NORADILA MAHAMAD

17 Februari 2021, 6:54 pm
KUALA TERENGGANU – Seorang penternak lembu ditemui mati lemas di Sungai Nerus berhampiran Kampung Jeram Kolam Pinang di sini hari ini.
Mangsa, Muhammad Aidil Che Ramli, 20, ditemui lepas pada 4.37 petang kira-kira lebih dua jam dilaporkan hilang di sungai tersebut yang berhampiran dengan rumahnya.
Ketua Balai Bomba dan Penyelamat Terengganu, Rozizah Abnihajar berkata, pihaknya bergegas ke lokasi kejadian sebaik
menerima laporan berhubung kes lemas tersebut pada pukul 4.05 petang.
“Sebaik tiba di lokasi kejadian, seramai tujuh anggota bomba telah melakukan pencarian dengan melakukan selaman di kawasan sungai tersebut.
“Selaman tersebut telah berjaya menemui mayat mangsa tidak jauh dari lokasi dia dilaporkan hilang kira-kira setengah jam kemudian,” katanya kepada pemberita di lokasi kejadian di sini hari ini.
Rozizah berkata, mayat Mohd. Aidil ditemui dalam kedalaman kira-kira 15 meter di dasar Sungai Nerus.

Menurut beliau, mayat mangsa kemudiannya telah dihantar ke Unit Forensik Hospital Sultanah Nur Zahirah di sini untuk dibedah siasat.
“Punca kejadian lemas itu masih dalam siasatan,” katanya. – K! ONLINE


Ada pelan B, C pastikan Pejuang berdaftar
Oleh MOHAMAD NAUFAL MOHAMAD IDRIS

17 Februari 2021, 6:50 pm
SHAH ALAM- Pengerusi Parti Pejuang Tanah Air (Pejuang), Tun Dr. Mahathir Mohamad mengulangi mempunyai rancangan lain bagi memastikan parti itu berdaftar dengan Jabatan Pendaftaran Pertubuhan (ROS).
Beliau bagaimanapun enggan mendedahkan sebarang pelan tersebut ketika ini.
“Ada pelan B dan C tapi saya tidak mahu dedahkan,” katanya ringkas dalam satu program bicara ‘Bersama Tun M’ anjuran Sinar Harian hari ini.
Sebelum ini, Menteri Dalam Negeri, Datuk Seri Hamzah Zainudin menyatakan permohonan Pejuang dan Parti Ikatan Demokratik Malaysia (Muda) ditolak kerana permohonan tersebut tidak teratur selaras dengan peruntukan Jadual 1 Akta Pertubuhan 1966 (Akta 335).
Mahathir mendakwa, ketakutan kerajaan Perikatan Nasional (PN) untuk melawan penentangnya pada pilihan raya umum akan datang menjadi punca Pejuang tidak didaftarkan.
“Sebelum pilihan raya diadakan, tiba-tiba Parti Pribumi Bersatu Malaysia (Bersatu) ditarik balik pendaftarannya (dan pada masa sama) pendaftaran PH (Pakatan Harapan) juga tidak diluluskan,” katanya.

Dalam perkembangan berlainan, beliau menegaskan usianya yang sudah lanjut bukan penghalang untuk terus menyumbang kepada negara meskipun kini berdiri tanpa parti.
Kalau saya tarik diri dan tak suarakan pendapat saya, saya berpendapat masa depan orang Melayu amat gelap.
“Walaupun dah berumur 95 tahun, saya masih berminat untuk jalankan tugas yang saya sendiri serahkan kepada saya. Tak ada siapa suruh pun,” jelasnya. -K! ONLINE


Keprihatinan Nik Ezanee wajar dipuji
Oleh MUHD AFIQ AL-HAFIZ MAT YUSOF

17 Februari 2021, 7:01 pm
PETALING JAYA – Keprihatinan Ketua Polis Daerah Petaling Jaya, Asisten Komisioner Nik Ezanee Mohd. Faisal tiada tolok bandingnya.
Keprihatinan tersebut jelas terbukti selepas tular gambar Nik Ezanee yang lengkap beruniform turun ke liang lahad bagi membantu menguruskan jenazah anggotanya yang meninggal dunia.
Gambar berkenaan turut mendapat perhatian orang awam yang memuji tindakan Ketua Polis Daerah Petaling Jaya itu.
Difahamkan, Arwah Sarjan Mejar Mashidi Husian, 53, meninggal dunia akibat penyakit buah pinggang di rumahnya di Desa Aman, Pantai Dalam.
Jenazah selamat dikebumikan di Tanah Perkuburan Islam Pantai Dalam semalam. -K! ONLINE


PKPD di Felda Triang 3, Pahang bermula esok
Oleh NUR HUDA MUSA

17 Februari 2021, 6:43 pm
PETALING JAYA – Kerajaan hari ini bersetuju untuk melaksanakan Perintah Kawalan Pergerakan Diperketatkan (PKPD) di Felda Triang 3, Bera, Pahang bermula 18 Februari 2021 hingga 3 Mac 2021.
Menteri Kanan (Keselamatan), Datuk Seri Ismail Sabri Yaakob berkata, pelaksanaan PKPD itu akan melibatkan Perumahan Kelapa Sawit dan Taman Lamanda Permai di Felda Triang 3 yang merangkumi 1,356 orang penduduk.
“Kementerian Kesihatan (KKM mengesahkan sebanyak sembilan kes positif telah dilaporkan dan sehingga 16 Febuari 2021, seramai 79 kontak rapat telah dikenal pasti tinggal di lokaliti ini.
“Keputusan itu dibuat selepas membuat penilaian risiko bersama pelbagai agensi dalam Jawatankuasa Teknikal Perintah Kawalan Pergerakan (PKP),” katanya dalam satu kenyataan di sini hari ini.
Jelasnya, KKM akan melaksanakan saringan secara bersasar ke atas semua penduduk yang terlibat untuk memastikan tiada penularan jangkitan dalam komuniti.
Dalam pada itu, Ismail Sabri memaklumkan seramai 594 individu ditahan atas kesalahan ingkar prosedur operasi standard (SOP) semalam dan daripada jumlah itu, 569 dikompaun manakala 25 lagi individu direman.

“Task Force Operasi Pematuhan yang diketuai Polis Diraja Malaysia (PDRM) telah membuat 77,759 pemeriksaan semalam, bagi memantau dan menguatkuasakan pematuhan SOP PKP.
“Antara kesalahan yang direkodkan ialah rentas daerah/negeri tanpa kebenaran (127), tiada penjarakan fizikal (144), gagal menyediakan peralatan/merekod diri/pelanggan (74), tidak memakai pelitup muka (77), Keluar rumah tanpa alasan munasabah (57), membawa penumpang berlebihan (31), aktiviti pusat hiburan (23), premis beroperasi lebih masa/tanpa kebenaran (5), aktiviti sukan (17), ingkar arahan kuarantin (1) dan lain-lain (38),” ujarnya. – K! ONLINE


Kajian jangkiti sukarelawan dengan Covid-19 di Britain
Oleh KOSMO!

17 Februari 2021, 8:20 pm
LONDON – Satu kajian yang akan mendedahkan sukarelawan kepada jangkitan koronavirus akan bermula di Britain dalam tempoh sebulan selepas mendapat kelulusan daripada badan kawalan etika negara itu, kata kerajaan hari ini.
Kajian itu adalah yang pertama seumpamanya di dunia. Ia akan mendedahkan kira-kira 90 sukarelawan berumur antara 18 tahun hingga 30 tahun kepada Covid-19 dalam persekitaran terkawal, kata Jabatan Perniagaan, Tenaga dan Strategi Industri.
Eksperimen itu bertujuan mengenal pasti bilangan virus paling minimum yang diperlukan untuk menyebabkan jangkitan dalam usaha membangunkan vaksin serta rawatan.
“Walaupun terdapat kemajuan dalam pembangunan vaksin, kami mahu membangunkan vaksin terbaik dan paling berkesan untuk digunakan dalam tempoh  jangka masa panjang,” kata Setiausaha Perniagaan, Kwasi Kwarteng.
Menurutnya, kajian itu akan meningkatkan pengetahuan tentang bagaimana koronavirus menjejaskan manusia dan berpotensi mempercepatkan pembangunan vaksin.
Britain merupakan antara negara paling teruk dilanda koronavirus dengan lebih 118,000 kematian. Britain juga negara Barat pertama yang memulakan kempen vaksinasi Covid-19.

Kempen vaksinasi Britain mencatat kemajuan pada hujung minggu lalu dengan 15 juta orang menerima suntikan pertama mereka.
Kerajaan menyasarkan pelalian kepada 17 juta orang lain menjelang akhir April ini termasuk semua penduduk berusia 50 tahun dan ke atas di samping memulakan vaksinasi dos kedua. – AFP


JAS berjaya hantar 5,512 metrik tan sisa plastik sepanjang tahun lalu
Oleh SUBKHI SUDARJI

17 Februari 2021, 6:58 pm
PUTRAJAYA – Jabatan Alam Sekitar (JAS) berjaya membanteras pengimportan sisa plastik secara haram ke dalam negara ini selepas  menghantar semula 254 kontena ke negara pengeksport dengan anggaran berat 5,512 metrik tan sisa plastik bagi tempoh Januari hingga Disember tahun lalu.
Menteri Alam Sekitar dan Air, Datuk Tuan Ibrahim Tuan Man berkata, selain itu juga JAS berjaya menahan operasi 204 kilang kitar semula sisa plastik haram sepanjang tempoh terbabit.
“Segala penghantaran yang dilakukan tanpa melibatkan sebarang kos oleh kerajaan Malaysia,” katanya menerusi kenyataan akhbar hari ini.
Tuan Ibrahim berkata, JAS komited dalam pelaksanaan aktiviti penguatkuasaannya bagi membendung pencemaran alam sekitar.
Katanya lagi, ia selaras dengan komitmen kementerian dalam Pelan Hala Tuju Malaysia ke arah Sifar Penggunaan Plastik Sekali Guna 2018-2030 dan Pelan Strategik Kelestarian Alam Sekitar Di Malaysia 2020 – 2030.
Pada masa sama, Tuan Ibrahim turut
mengucapkan tahniah kepada Ketua Pengarah JAS serta semua warga kerja jabatan itu di seluruh negara atas penganugerahan Asia Environmental Enforcement Awards 2020.

Anugerah itu daripada United Nations Environment Programme (UNEP) di majlis Ceremony for the Asia Environmental Enforcement Awards 2020 secara virtual pada 17 Februari lalu.
“Penghargaan saya kepada semua agensi-agensi penguatkuasa di negara ini iaitu Jabatan Kastam Diraja Malaysia, Jabatan Pengurusan Sisa Pepejal Negara, Perbadanan Pengurusan Sisa Pepejal dan Pembersihan Awam dan semua pihak Berkuasa Pelabuhan yang merupakan kunci kepada kejayaan ini,” katanya. -K! ONLINE


Dicekup tawar khidmat seks RM50 untuk 15 minit
Oleh DIYANATUL ATIQAH ZAKARYA

17 Februari 2021, 8:59 pm
MELAKA – Kegiatan lapan warga asing menawarkan khidmat seks pada kadar RM50 bagi 15 minit di sebuah hotel murah sekitar bandar Melaka berjaya dihidu Jabatan Imigresen (JIM) Melaka apabila kesemua dicekup, semalam.
Ketua Bahagian Penguatkuasa JIM negeri, Mohd. Sharulnizam Ismail berkata, kesemua wanita berusia 26 hingga 35 tahun terdiri daripada warga Indonesia, Thailand, Vietnam dan Bangladesh itu dicekup dalam serbuan Ops Gegar yang dijalankan di Jalan Tun Ali.
Katanya, sindiket itu cuba menyembunyikan kegiatan tidak bermoral itu dengan menyewa premis tersebut dengan kadar sewa RM1,500 sebulan.
“Dalam serbuan itu, kita berjaya menahan lapan wanita warga asing yang menawarkan khidmat seks pada harga RM50 bagi 15 minit.
“Kita turut menahan penjaga premis hotel itu digelar ‘Kapten’ berusia 50-an dan seorang pelanggan warga Bangladesh 40 tahun,” katanya dalam satu kenyataan media dikeluarkan disini, hari ini.
Tambahnya, difahamkan wanita warga asing terbabit menerima upah sebanyak RM30 bagi perkhidmatan pelacuran itu, manakala baki RM20 diberikan kepada penjaga premis.

Mengulas lanjut, beliau berkata, perkhidmatan itu dipercayai telah beroperasi sejak beberapa tahun lalu dan menawarkan perkhidmatan seawal pukul 10 pagi sehingga 4 petang di hotel berkenaan.
“Meskipun negara dalam pelaksanaan Perintah Kawalan Pergerakan (PKP) 2.0, operasi sindiket itu tetap berjalan seperti biasa, yang mana pelanggan mereka terdiri daripada lelaki warga asing dan juga tempatan.
“Semasa serbuan dijalankan kesemua wanita warga asing yang berada di premis itu cuba melarikan diri bagaimanapun usaha itu gagal dan berjaya ditahan anggota penguatkuasa.
Katanya, dalam serbuan itu pihaknya turut merampas kondom, beberapa set radio walkie-talkie, buku kerja, telefon bimbit pelbagai jenama, dan wang tunai berjumlah RM1,040 dipercayai hasil daripada aktiviti haram tersebut.
Katanya, kesemua wanita tersebut ditahan selepas didapati telah melanggar syarat permit dan lain-lain kesalahan di bawah Akta Imigresen 1959/63 (Akta 155) seperti tiada dokumen pengenalan diri dan tinggal lebih masa.
Jelasnya, kesemua yang ditahan dibawa ke Pusat Kesihatan Daerah untuk ujian saringan Covid-19 sebelum dihantar ke Depot Tahanan Imigresen Machap Umboo untuk siasatan lanjut. -K! ONLINE


Geram punya fasal, lelaki lepaskan tembakan guna senapang angin
Oleh MOHAMAD FAIZAL HASHIM

17 Februari 2021, 6:14 pm
ISKANDAR PUTERI – Gara-gara tidak tahan jiran buat bising, seorang warga emas bertindak luar kawalan melepaskan tembakan menggunakan senapang angin ke arah kereta Perodua Myvi dalam kejadian di Taman Ulu Choh, dekat sini, semalam.
Ketua Polis Daerah Iskandar Puteri, Asisten Komisioner, Dzulkhairi Mukhtar berkata, pengadu berusia 21 tahun memberitahu kejadian berlaku pada pukul 3.15 petang ketika sedang melalui kawasan tersebut menghala ke jalan keluar ke Jalan Senduduk.
Katanya, pengadu menyedari pintu kereta bahagian belakang sebelah kanan terkena sesuatu seperti kesan tembakan disyaki dari rumah berdekatan jalan tersebut.
“Kejadian ini dipercayai berlaku disebabkan oleh sikap pengadu yang sering membunyikan keretanya dengan kuat hingga mengganggu jiran tetangga.
“Sepasukan polis daripada Ibu Pejabat Polis Daerah (IPD) Iskandar Puteri menahan seorang warga emas lelaki berusia 63 tahun kira-kira pukul 5.30 petang.
“Pihak polis telah membuat penggeledahan di rumah lelaki tersebut dan menjumpai dua laras senapang tiruan dan tiga biji guli yang disimpan di bawah almari bahagian dapur rumah tersebut,” katanya dalam kenyataan hari ini.

Dzulkhairi berkata, polis turut merampas sehelai seluar pendek warna hitam tertera tulisan NYJC sebagai bahan bukti.
Katanya, siasatan awal mendapati senapang tersebut dibuat sendiri oleh suspek berdasarkan pembelajaran di laman YouTube
“Siasatan awal mendapati suspek mempunyai rekod jenayah lampau yang dilaporkan di sebuah rumah dalam kawasan yang sama.
“Pihak polis masih menyiasat secara terperinci bagaimana senapang tersebut diperolehi,” katanya.
Kes tersebut disiasat di bawah Seksyen 36 Akta Senjata 1960.-K! ONLINE


Polis tahan 4 penjual buah termasuk 3 pemegang kad UNHCR
17 Februari 2021, 6:03 pm
SERDANG – Polis menahan empat lelaki termasuk tiga pemegang kad Suruhanjaya Tinggi Bangsa-Bangsa Bersatu Mengenai Pelarian (UNHCR) dalam satu Operasi Kesedaran Penjaja Jalanan hari ini, kerana menjual buah dan makanan ringan di persimpangan lampu isyarat di Jalan Kinrara 6 dan Jalan Lestari Perdana, Seri Kembangan.
Operasi dijalankan bermula pukul 3.30 petang hari ini susulan maklumat orang ramai setelah tinjauan dilakukan sejak Ahad lalu untuk kenal pasti aktiviti jualan itu dijalankan.
Ketua Polis Daerah Serdang, Asisten Komisioner Razali Abu Samah berkata, polis menahan empat suspek termasuk tiga pemegang kad UNHCR dan seorang warga tempatan berusia antara 21 hingga 27 tahun.
“Kesemua suspek dibawa ke Ibu Pejabat Polis Daerah Serdang untuk diambil keterangan dan siasatan lanjut.
“Atas sifat kemanusiaan, kami melepaskan kesemua suspek selepas menasihati dan memberi pengajaran kepada mereka supaya tidak mengulangi perkara itu lagi,” katanya dalam sidang akhbar di sini hari ini.
Menurutnya, jika mereka meneruskan aktiviti tersebut tindakan akan diambil pihak berkuasa.

“Penjual boleh dikenakan tindakan mengikut Peraturan 10A(1) Kaedah-Kaedah Lalu Lintas Jalan 1959.
“Bagi pengguna jalan raya yang membeli juga boleh dikenakan tindakan mengikut Peraturan 10A(2) Kaedah-Kaedah Lalu Lintas Jalan 1959,” ujarnya.
Jelasnya, beliau menasihati individu yang mahu menjalankan perniagaan itu secara sah dengan memohon lesen kepada pihak berkuasa tempatan (PBT) Majlis Bandaraya Subang Jaya (MBSJ).
Mengulas lanjut, ketika diminta untuk mengulas mengenai pembabitan pihak ketiga, beliau tidak menafikannya.
“Saya tidak menolak kemungkinan penglibatan pihak ketiga memandangkan tangkapan tiga pemegang kad UNHCR, disebabkan itu kami mengambil keterangan semua individu yang ditahan untuk siasatan lanjut,” katanya. – K! ONLINE


Nor Ain terkedu lihat rumah, kereta jatuh dalam runtuhan
Oleh YATIMIN ABDULLAH

17 Februari 2021, 6:25 pm
PASIR MAS – Seorang wanita hilang kata-kata selepas melihat rumah dan kereta jenis Perodua Myvi miliknya jatuh ke dalam runtuhan tebing Sungai Kelantan di Kampung Pohon Chelagi di sini hari ini.
Kereta milik Nor Ain Ramli, 33, jatuh ke dalam runtuhan tebing itu kira-kira pukul 2 petang tadi sebelum diikuti rumahnya.
Nor Ain berkata, dia hanya mampu memerhatikan kejadian itu daripada jauh kerana ia berlaku dengan pantas.
“Perasaan sedih dan pilu itu amat sukar untuk digambarkan.
“Bagaimanapun, saya dan keluarga terselamat dari musibah itu,” katanya ketika ditemui pemberita sebentar tadi.
Terdahulu, Ahli Parlimen Pasir Mas, Ahmad Fadhli Shaari hadir ke lokasi kejadian dan menyampaikan sumbangan berupa wang tunai kepada Nor Ain. -K! ONLINE


39 kakitangan pusat pentadbiran awam di Bukit Senyum positif Covid-19
Oleh MOHAMAD FAIZAL HASHIM

17 Februari 2021, 5:54 pm
JOHOR BAHRU – Ketua Polis Johor, Datuk Ayob Khan Mydin Pitchay mengesahkan terdapat seramai 39 kakitangan pusat pentadbiran awam di Bukit Senyum di sini positif Covid-19 baru-baru ini.
Ayob Khan berkata, kes positif itu dikesan daripada seorang individu pada 7 Februari lalu sebelum ujian saringan dilakukan atasnya positif Covid-19.
“Setelah individu itu disahkan positif Covid-19 pada 10 Februari, kita buat pengesanan kontak rapat kepada individu berkenaan.
“Susulan itu kita mendapat 38 individu lagi positif Covid-19 yang merupakan kluster dari pejabat tersebut,” katanya dalam sidang akhbar di Ibu Pejabat Polis Daerah (IPD) Seri Alam di sini hari ini.
Beliau berkata, secara keseluruhan sejak tahun lalu hingga kini seramai 318 positif Covid-19 melibatkan 26 pegawai, 158 anggota, 23 kakitangan awam dan 111 ahli keluarga.
Tambahnya, seramai 304 sudah dikuarantin melibatkan 56 pegawai, 152 anggota, 47 kakitangan awam dan 49 ahli keluarga.

“Secara keseluruhan, seramai 622 individu dari Kontinjen Johor sudah dikuarantin sejak tahun lalu sehingga kini,” katanya.-K! ONLINE


Kilang makanan lepas sisa ke Sungai Perai dikompaun RM18,000
Oleh MOHD SYALMIZI HAMID

17 Februari 2021, 5:46 pm
SEBERANG PERAI – Sebuah kilang memproses makanan di Perai di sini yang dikaitkan dengan kes kematian ikan di dalam Sungai Perai minggu lalu dikompaun RM18,000 oleh Jabatan Alam Sekitar (JAS) negeri semalam.
Pengarahnya, Sharifah Zakiah Syed Sahab berkata, pihaknya melakukan siasatan segera selepas menerima aduan daripada orang ramai semalam yang mendakwa sungai itu tercemar dengan buih berwarna putih sehingga menyebabkan kematian ikan.
“Siasatan lanjut mendapati pelepasan itu berpunca daripada proses pembuatan dan aktiviti cucian dari salah satu kilang berasaskan makanan.
“Kita telah mengeluarkan arahan supaya semua pelepasan efluen (sisa buangan) ke Sungai Perai yang berpunca daripadanya dihentikan serta merta selain mengeluarkan kompaun sebanyak RM14,000 di bawah Peraturan-Peraturan Kualiti Alam Sekeliling (Efluen Perindustrian) 2009,” katanya dalam satu kenyataan hari ini.
Beliau berkata, pihaknya turut mengeluarkan Notis Arahan di bawah Seksyen 31 dan 37, Akta Kualiti Alam Sekeliling 1974, supaya pihak kilang mengambil langkah-langkah kawalan bagi mengelakkan efluen tidak terolah daripada dilepaskan ke sungai itu sebelum boleh beroperasi semula.
“Rondaan dan pemantauan terus dipertingkatkan di sekitar kawasan Sungai Perai.

“Saya juga ingin merakamkan penghargaan kepada orang awam yang melaporkan mengenai kejadian ini,” katanya.
Sementara itu, beliau berkata, sekiranya orang ramai mempunyai sebarang aduan pencemaran boleh menghubungi talian bebas tol JAS di 1-800-88-2727 atau email ke [email protected] dan melalui portal e-aduan di ttps://eaduan.doe.gov.my.
Kosmo! Online pada 10 Februari lalu melaporkan, penduduk di Taman Kimsar, Perai terkejut selepas melihat ribuan ekor ikan mati dan terdampar di dalam Sungai Perai.
Mereka yang memaklumkan perkara itu kepada pihak berkuasa mendakwa situasi itu berlaku kerana pelepasan air tanpa dirawat oleh sebuah kilang yang terletak di tepi sungai. – K! ONLINE


5,709 kes sembuh, 2,998 kes harian
Oleh SITI A'ISYAH SUKAIMI

17 Februari 2021, 6:31 pm
PUTRAJAYA – Sebanyak 2,998 kes baharu dilaporkan hari ini, menjadikan jumlah kes positif Covid-19 di Malaysia sebanyak 272,163 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, tujuh kes import mendapat jangkitan dari luar negara manakala sebanyak 2,991 kes adalah penularan tempatan.
Menurutnya, kes aktif dengan kebolehjangkitan Covid-19 pula merekodkan sebanyak 41,396 kes.
“Sebanyak 22 kes kematian turut dilaporkan dan jumlah kes kematian Covid-19 di Malaysia mencatatkan 1,005 kes.
“Terdapat 5,709 kes sembuh hari ini dan jumlah kumulatif kes sembuh sepenuhnya daripada Covid-19 sebanyak 229,762 kes,” katanya dalam satu kenyataan akhbar di sini hari ini.
Ujarnya, terdapat 231 kes positif sedang dirawat di Unit Rawatan Rapi dengan 115 kes memerlukan bantuan pernafasan. -K! ONLINE


Empat parah kemalangan dua kenderaan
Oleh NORLIA RAMLI

17 Februari 2021, 5:56 pm
BALING – Empat termasuk seorang wanita yang mengandung tujuh bulan cedera parah dalam kemalangan membabitkan dua kenderaan di simpang empat Carok Nau, Jalan Baru Baling/Kupang di sini semalam.
Kejadian kira-kira pukul 9 malam itu turut mengakibatkan bayi perempuan dalam kandungan wanita terbabit, Norashikin Abdullah, 28, meninggal dunia.
Kemalangan tersebut membabitkan lima sekeluarga yang menaiki kereta jenis Proton Waja dan kenderaan pasukan trafik Ibu Pejabat Polis Daerah Pengkalan Hulu, Perak jenis Nissan X-Trail.
Pemandu Proton Waja, Mohd. Hanapiah Abdullah, 30, dan isterinya, Norashikin serta seorang anak mereka, Mohd Amzan Haziq, 5, cedera parah.
Dua lagi anak mereka iaitu Mohd. Adam Haziq Mohd. Hanapiah, 11, dan Mohd. Haris Mohaimin, 9, masing-masing cedera ringan dan tidak mengalami kecederaan.
Sementara pemandu kenderaan polis yang merupakan Ketua Bahagian Siasatan dan Penguatkuasaan Trafik IPD Pengkalan Hulu cedera parah.

Ketua Polis Daerah Baling, Superintendan Shamsudin Mamat berkata, siasatan awal mendapati kereta Proton Waja dinaiki lima sekeluarga tersebut datang dari arah Baling menghala Kupang.
“Sebaik tiba di lokasi kejadian, Nissan X-Trail yang dipandu pegawai polis keluar dari simpang seterusnya menyebabkan Proton Waja itu terlanggar bahagian hadapan sebelah kanan kenderaan polis tersebut.
“Pelanggaran itu mengakibatkan Proton Waja itu terbabas ke kanan jalan dan melanggar pengadang besi di tepi jalan, manakala Nissan X-Trail berpusing di tengah jalan,” katanya di sini hari ini. – K! ONLINE


Henti segera kerja sedut pasir di Pasir Mas
Oleh YATIMIN ABDULLAH

17 Februari 2021, 5:48 pm
PASIR MAS – Kerja-kerja mengorek pasir di kawasan tebing Sungai Kelantan di bandar Pasir Mas perlu ditangguhkan buat sementara waktu susulan kejadian tebing runtuh yang berlaku di Kampung Pohon Chelagi di sini hari ini.
Ahli Parlimen Pasir Mas Ahmad Fadhli Shaari berkata, langkah segera itu perlu diambil bagi mengelakkan berlakunya runtuhan yang lebih besar dalam tempoh terdekat.
“Jadi, saya mahu kerja-kerja mengorek pasir dihentikan segera sehingga pihak berwajib menyediakan laporan lengkap berhubung punca sebenar kejadian itu.
“Saya juga telah panjang masalah ini kepada Menteri Alam Sekitar dan Air, Datuk Tuan Ibrahim Tuan Man untuk tindakan lanjut,” katanya kepada pemberita selepas turun padang menyampaikan sumbangan wang tunai kepada mangsa yang terlibat dengan runtuhan tebing itu.
Terdahulu, Ahmad Fadhi turut meninjau perkembangan terkini runtuhan tebing Sungai Kelantan itu.
Ahmad Fadhi memberitahu, beliau berharap kerajaan pusat dapat mengumumkan peruntukkan segera untuk langkah–langkah awal mengatasi masalah tersebut.

Katanya, rakyat Pasir Mas amat menantikan khabar gembira untuk masalah tersebut.
Dalam perkembangan lain, Ahmad Fadli berkata, berdasarkan maklumat yang diterima, hanya empat keluarga sahaja yang benar-benar terkesan dengan kejadian itu.
Katanya, bagaimanapun 43 keluarga yang tinggal berhampiran dengan lokasi itu telah diarahkan untuk berpindah ke lokasi selamat. -K! ONLINE